ئەوروپا پڕكردنەوە ددان بە ماددە ئەمەلگەمییەكان سنوورداردەكات\nیەكێتی ئەوروپا بڕیاریداوە لە نێوەڕاستی 2018 ەوە پڕكردنەوەی ددانی منداڵان و خانمانی دووگیان بە ماددە ئەمەلگەمییەكان قەدەخەبكات، وەكوو رێوشوێنێكی كەمكردنەوەی زیانەكانی جیوە بۆسەر تەندروستی مرۆڤ، ئەوەش بەپێی هەواڵی دۆیچەڤیللەی ئەڵمانی.\nملیۆنان كەس لە جیهاندا ددان پڕدەكەنەوە، كە زۆرینەیان بە بەكارهێنانی مادە ئەمەلگەمییەكانە، كە پێكهاتوون لە جیوە، زیو، قەسدیر، مس و هەندێك ماددەی دیكە. تێكەڵەی ئەم ماددانە پێكەوە بۆ پڕكردنەوەی بۆشایی و كلۆریی ددانەكان بەكاردێ، چونكە ئەم تێكەڵە ئەمەلگەمییە هەم پتەوە و هەم بەكارهێنانی ئاسانە.\nبەڵام هەبوونی جیوە لە پێكهاتەی ئەو ماددە ئەمەلگەمییەدا دەمێكە جێگەی مشتومڕی نێوەندە زانستییەكانە. لە دواهەمین بڕیاردا، یەكێتی ئەوروپا بریاریدا بەكارهێنانی ئەو ماددە ئەمەلگەمییە سنووردار بكات و لە یەكی تەمموزی 2018 ەوە بەكارهێنانی بۆ منداڵان و خانمانی دووگیان قەدەخەبكات، جگە لە هەندێك حاڵەتی ئێجگار پێویست.\nبەڵام قەدەخەكردنی یەكجارەكیی ئەم ماددە ئەمەلگەمییانە هێشا لە ئەوروپا جێگەی مشتومڕە. بڕیارە گفتوگۆكان تاكو ساڵی 2020 بەردەوامبن و ئەوكات بڕیاربدرێ كە ئاخۆ ساڵی 2030 دەكرێ پزیشكان بە یەكجاری واز لە بەكارهێنانیان بهێنن؟\nبڕیارەكە نوێیەكەش بەشێكە لە پلانی وڵاتانی ئەوروپایی بۆ سنوورداركردنی بەكارهێنانی جیوە، چونكە چەندین زیانی بۆ تەندروستی مرۆڤ هەیە، بەتایبەت لە منداڵان و خانمانی دووگیان.\nماددە ئەمەلگەمییەكان لە نێوەڕاستی سەدەی 19 ەوە لە پزیشكیی دداندا بەكاردێن و ئەوروپا ساڵانە 75 تۆن جیوە بەكاردەهێنێ لە درووستكردنی ماددە ئەمەلگەمییەكانی پڕكردنەوەی ددان.\nبەڵام بەشێك لە ئەوروپییەكان و لەنێویاندا كۆمیسیاری ئەوروپا دەڵێن لەبەرئەوەی ماددەكە لە دەمدا بە تەواوی داپۆشراوە، زیانێكی ئەوتۆی نییە و بۆ ئەوەش پشت بە ئەنجامی چەند تویژینەوەیەكی زانستی دەبەستن.\nیەكێتی پزیشكانی ددانی ئەڵمانیش دەڵێن بەردەوامدەبن لە بەكارهێنانی ماددە ئەمەلگەمییەكان لە پڕكردنەوەی ددان، چونكە وەك ئەوان دەڵێن تاكو ئێستە ماددەیەكی جێگرەوەی هاوتای نییە لە حاڵەتی وازهێنان لە ماددە ئەمەلگەمییەكان بەكاربهێندرێن.\n2016-12-12 |2174 جار خوێندراوەتەوە|


کەلسیۆم - ویکیپیدیا، ئینسایکڵۆپیدیای ئازاد\n(ڕەوانەکراوە لە کالیسیۆمەوە)\nکەلسیۆم (بە ئینگلیزی: Calcium) یەکێکە لە توخمە کیمیاییەکان و ھێمای کیمیایی (Ca)یە و گەردیلە ژمارەکەی (٢٠)ە. وە لە کۆمەڵەی دووەمی خشتەی خولیە. کەلسیۆم لە ڕوانگەی بەرفراوانیەوە، لە نێوان ھەموو توخمەکانی توێکڵی زەوی پلەی پێنجەمی بەبەردەکەوێت و لە نێوان ھەموو کانزاکانیش پلەی سێیەم. تێکەڵەکانی کەلسیۆم پێکھێنەری ٣٫٦٤٪ی توێکڵی زەویە. بلوورە سپیەکانی کەلسیۆم، لە پلەی گەرمی C˚٨١٠ دەتاوێنەوە و کانزای کەلسیۆم لە ئاو و ترشدا تواوەتەوە و ھایدرۆکسیدو خوێ بەرھەم دەھێنێت.\n١ سەرچاوەی کەلسیۆم\n٢ ئامادەکردن و دەرھێنانی\n٣ تایبەتمەندیەکی بەرچاو\n٦ ئەزموزن و ناسینەوە\n٧ مێژووی کەلسیۆم\n٨ ئەرکەکانی کەلسیۆم لە لەشدا\n٩ نیشانەکانی کەمی کەلسیۆم لە لەشدا\n١٠ ڕێگرتن لە توش بوون بە نەخۆشی ئێسک پوکی\n١١ ڕێژەی پێویستی کەلسیۆم بۆ ھەر تاکێک\nسەرچاوەی کەلسیۆم بە بەرفراوانی لە پانتایەکانی زەویدا بوونی ھەیە. ئەم کانزایە لە ژیانی ڕوەک وگیانلەبەران ڕۆڵێکی گرنگی ھەیە و لە ئێسقانەکان و ددانەکان و توێکڵی ھێلکە، ھەموو جۆرەکانی گوێچکە ماسی و لە زۆرێک لە خاکەکان بوونی ھەیە. ھەروەھا کلۆریدی کەلسیۆم بە ڕادەی بەرفراوانی ٠٫١٥٪ لە ئاوی دەریادا ھەیە. کەلسیۆم لە تێکەڵەی توێکڵی زەوی بە ڕێژەی ٣٦٣٠٠ گرام لە تۆنێکدا بوونی ھەیە ئەم کانزایە بە شێوەی سەربەخۆ دەست ناکەوێت، بەڵکو بە شێوەی تێکەڵەی جیاواز لە کانەکان وە بە شێوەی تواوە لە ھەیکەلی گیانلەبەران و ڕوەکەکان بەشداری دەکەن. ئەو کانە گرنگانەش بریتین لە دۆڵۆمیت، گیبس و ئاپاتیت. ھەروەھا ئەم توخمە کانزایە لە بەردی کڵس و گەچ بوونی ھەیە.\nئامادەکردن و دەرھێنانی[دەستکاری]\nلە پیشەسازیدا، کانزای کەلسیۆم دەتوانێ لە ئەلیکترۆلیز، کلۆریدی کەلسیۆم و تێکەڵەی فلۆرید و کلۆریدی پۆتاسیۆم ئامادە بکات. لەم ڕەوشە لە لاپەڕەی خەڵووزی وەک ئاند ومیلەی ئاسنی وەک کاند سود وەردەگیرێت.\nکەلسیۆم توخمێکی تاڕادەیەک ڕەقە کە بە ھۆی ئەلیکترۆلیز لە فلۆریدی کەلسیۆم وەک کانزایەکی خاوێن دەردێت و بە بڵێسەی زەردو سور ڕەنگ دەسوتێ و لە ھەوادا چینی نیتریدی سپی ڕەنگ بەرھەم دێنێت. ئەم توخمە کاردانەوە نیشان دەدات بە ئاو وە لە دوای جێگۆڕکێی ھایدرۆجین ھایدرۆکسیدی کەلسیۆم بەرھەم دێنێت.\nکەلسیۆم پێنجەمین توخمە لە ڕووی بەرفراوانیەوە لە پێکھاتەی توێکڵی زەوی کە ڕێژەی ٣٪ و بە شێکی گرنگیشە لە گەڵاکان، ئێسقانەکان، ددانەکان و گوێچکە ماسی. بە ھۆکاری ھەبوونی کاردانەوە توند بە ئاو وھەوا کەلسیۆم ھەرگیز بە شێوەی کانزایەکی خاوێن لە سروشتدا لە توخمەکانی دیکەدا بەدەست ناکەوێت، جگە لە بونەوەرانی زیندوو نەبێت کەca+2 ڕۆلێکی گرنگی لە فیزۆلۆژی خانە لە ئەستۆدایە. ئەم توخمە کانزایە بە ڕێژەیەکی زۆر لە بەردی ئاھەک، گەچ و فلۆرید بوونی ھەیە ئایتیت، فلۆرۆسفات یان کلۆرۆسفاتی کەلسیۆمە. لە ئەلیکترۆلیز کلۆریدی فۆسفاتی تواوە(cacl2) سوود وەردەگیرێ بۆ جیاکردنەوەی کەلسیۆمی خاوێن.\nئاھەکی زیندوو(cao) لە زۆرێک لە پڕۆسەکانی پاڵاوتن بە کاردێت و بە بەرزکردنەوەی پلەی گەرمی و زیادکردنی ڕێژەیەکی دیاریکراو ئاو بۆ بەردی ئاھەک بەدەست دێت. ئەگەرcao تێکەڵ بە پێکھاتەی دیکە ببێت، ڕەق دەبێ و دەگۆڕێت بۆmortar وە بە کێش کردنی دووەم ئۆکسیدی کاربۆن دەگۆڕێت بۆplaster. لە حاڵێکداcao کاتی ئاوێتە کردنی لە گەڵ تێکەڵەکانی تر، بەشێکی گرنگی چیمەنتۆی پۆرتلەند دروست دەکات. کاتێ ئاو تکە بکات بۆسەر بەردە ئاھەکیەکان یان باقی بەردە کاربۆناتە تواوەکان، دەبێتە ھۆی داخورانی بەردەکان و دەبێتە ھۆی پێکھاتنی ئەشکەوتەکان، تاق تاقە و ناڕێکی وبەرزونزمی و ئاوی سەخت (ئاوی قورس). پێکھاتە گرنگەکانی دیکەی کەلسیۆم بریتین لە: نیترات، سۆلفید، کلۆراید، کاربید، سینامید و ھیپۆکلۆرید.\nئەزموزن و ناسینەوە[دەستکاری]\nلە ڕوی چۆنیەتیەوە، بوونی کەلسیۆم دەتوانرێ یان بە ھۆی پێکھاتەی کاربۆناتی نەتواوە، یان بە ھۆی گڕگرتنی بڵێسەیەکی مەشخەڵێک کە پێکھاتنی ڕەنگی سوری درەوشاوە دەنوێنێ، بناسرێتەوە. لە ڕووی چەندایەتیەوە، دوای جیاکردنەوە ی کەلسیۆم لە باقی کانزا تێکەڵەکانی خۆڵ، بە ڕەوشی کڕۆمات-سۆلفات و یان ئەتەر- ئەلکھۆل، لە ئامۆنیۆم، سوود لە ئیکسالات وەردەگیرێ کە کەلسیۆم بە شێوەی ئیکسالاتی کەلسیۆم دەبێتە نیشتوو و دواتر ئەم نیشتووە ھاوسەنگی دەنوێنێ.\nCalx بە لاتینییە واتە ئاھەک) لە سەدەی یەکەم، ڕۆمیەکان کەڵسەکیان بەرھەم ھێناو بەکاریان ھێنا بەڵام کەلسیۆم ھەتا ساڵی ١٨٠٨ نەدۆزرابویەوە. دوای ئەوەی Sir Humphry Davy زانی بە ھۆی ئەلیکترۆلیز ئاھەک لە جیوەدا و بەھۆی Berzelius وPontin دەتوانرێ تێکەڵەی کانزا لە گەڵ جیوە بەرھەم بێت، سەرکەوتو بوو بە بەرھەم ھێنانی کەلسیۆمی خاوێن.\nئەرکەکانی کەلسیۆم لە لەشدا[دەستکاری]\nلێدانەکانی دڵ ڕێکدەخات.\nلە رێکخستنی کاری سیستەمی دەماری لەش بە تایبەت لە گواستنەوەی ھاندەرەکانی دەمار ڕۆڵی سەرەکی ھەیە.\nکەلسیۆم ھۆکاری پتەوی ئێسقانەکانە. پێویستە کەلسیۆمی پێویست لە خۆراکی گەنجاندا بوونی ھەبێ پێش ئەوەی بگەنە تەمەنی باڵغ بوون بۆ ئەوەی ئێسقانەکان شێوازێکی پتەو کەڵەکەبوو بگرنە خۆ، تاوەکو لە تەمەنی بەساڵاچوندا دوچاری ئێسک پوکی نەبن.\nکەلسیۆم بۆ گرژبونەوەی ماسولکەکان پێویستە و ئەگەر کەلسیۆمی نەبێ جوڵەش مەحاڵ دەبێت.\nبێ خەوی کەم دەکاتەوە.\nکاریگەری لە سەر مێتابۆلیزمی ئاسنی جەستە ھەیە.\nکەلسیۆم لە یەکێک لە قۆناغەکانی خوێن مەیین نامۆیە.\nنیشانەکانی کەمی کەلسیۆم لە لەشدا[دەستکاری]\nنیشانەکانی کەمی کەلسیۆم لە مناڵاندا دەبێتە ھۆی نەخۆشی ڕاشیتیسم (ئێسکە نەرمە)، وە لە تەمەن نێوەنجیەکاندا دەبێتە ھۆی نەخۆشی نەرمی ئێسقانەکان و لە گەورە ساڵاندا دەبێتە ھۆی ئێسک پوکی. ئەم نەخۆشیانە بە ھۆی کاریگەری کەمی ڤیتامین D دەردەکەوێ، ئەگەر بتھەوێت ئێسقانەکانت پتەو بن، پێویستە ئاگاداری بەکارھێنانی ڤیتامین D بین. لە نەبوونی ڕێژەیەکی زۆر ی کەلسیۆم، گرژبوونی خێرای ماسولکەکان دەردەکۆپانی بە دوادادێ کە سەرەتا بە لەش گیران دەبینرێ. ھەڵبەت ئەم حاڵەتە کەمتر ڕوودەدات و ئەوەی کە تاوەکو ئێستا بە شێوەی بەرچاو بینراوە، پوک بوونی ئێسقانەکانە لە تەمەنی بەساڵاچوونا و بۆ ڕێگرتن لەمە دەبێ ھەر لە تەمەنی گەنجیەوە ئاگامان لە خۆمان بێت.\nڕێگرتن لە توش بوون بە نەخۆشی ئێسک پوکی[دەستکاری]\nلەبەرئەوەیە لە کاتی بەساڵاچووندا، ژانی ئێسقانەکان، ئاسان شکان و درەنگ چاک بونەوەی ئێسقانەکان دەبینرێ. ھاوسەنگی پێویستی کەلسیۆم ڕۆژانە ٨٠٠ تا ١٢٠٠ میلیگرامە. بۆ ڕێگرتن لە تووشبوون بە نەخۆشی ئێسک پووکی، دەبێت زیاتر ھەوڵی بەدەستھێنانی کالسێۆم و ڤیتامین D بدەین ئەویش بە ڕێژەی پێویست و دیاریکراو. نابێت جگەرە بکێشین. نابێ چای و قاوە لە ڕادەبەدەر بخۆینەوە. دەبێ زیاتر لە ژێر تیشکی خۆردا بین بۆ ئەوەی ڤیتامینD لە ژێر پێستمانەوە بەرھەم بێت. لە ھەر تەمەنێک بین دەبێ وەرزش بکەین، چونکە کەم جوڵانەوە دەبێتە ھۆی ئێسک پوکی. دەبێ سەرچاوەکانی ڤیتامینD یش لە بیر نەکەین.\nڕێژەی پێویستی کەلسیۆم بۆ ھەر تاکێک[دەستکاری]\nڕادەی ھاوسەنگی کەلسیۆمی گونجاو بە میلیگرام:\nساوایان تا تەمەنی سێ ساڵ = ٤٠٠\nمناڵان چوار تا شەش ساڵی = ٧٠٠\nمناڵان حەوت تا دە ساڵی = ٨٠٠\nپیاوان، گەنجان و پێگەیشتووەکان = ١٠٠٠\nژنان، گەنجان و پێگەیشتووەکان = ١٠٠٠\nئافرەتی زگ پڕ = ١٣٠٠\nئافرەتی شیردەر = ١٣٠٠\nوەرگیراو لە «https://ckb.wikipedia.org/w/index.php?title=کەلسیۆم&oldid=700560»\nدەروازەی زانستی ماددە/وتارە پەیوەندیدارەکان\nئەم پەڕەیە دواجار لە ٢٢:١٤ی ١٢ی تەممووزی ٢٠٢٠ نوێ کراوەتەوە.


یه‌كه‌م دوكانی ئوتو له‌سلێمانی له‌ساڵی 1939وه به‌رده‌وامه له‌كاركردن - ئاوێنه\nئوتوی هه‌ڵمی سلێمانی، یه‌كه‌م دوكانی ئوتوكردنی جل‌و به‌رگه كه له‌ساڵی 1939دا له‌سه‌رده‌ستی هاوڵاتیه‌كی فه‌لستینی دامه‌زراوه، دوای سێ ساڵ هاوڵاتیه‌ك بە‌ناوی حه‌سه‌نی حاجی مارف لێی كڕیه‌وته‌وه‌و تا ئێستاش به‌رده‌وامه له‌كاركردن.\nله‌ساڵی 1939دا كه‌سێكی فه‌له‌ستینی له‌چوارڕێیانی خانه‌قا ئوتوی هه‌ڵمی سلێمانی ده‌كاته‌وه كه سه‌ره‌تا به‌خه‌ڵوز كاری كردوه. به‌ڵام به‌هۆی هه‌ڵگیرسانی جەنگی جیهانی دوەمەوە، خاوه‌نه فه‌لستینیه‌كه‌ی له‌غوربه‌ت بێزار ده‌بێت، قوفڵێك له‌دوكانه‌كه‌ی ده‌دات. له‌ساڵی 1942دا جارێكی ده‌گه‌ڕێته‌وه بۆ سلێمانی. هه‌ر ئه‌و ساڵه حه‌سه‌نی حاجی مارف ئوتو دوكانه‌كه‌ی لێده‌كڕێت، ده‌ست ده‌كات بە‌جلوبه‌رگ ئوتو كردن‌و وه‌ك یه‌كه‌م دوكانی ئوتو له‌سلێمانی ده‌ناسرێت.\nپانزه ساڵ له‌مه‌وبه‌ر، ڕۆژێك حه‌سه‌نی حاجی مارف له‌دوكانه‌كه‌یدا سه‌رقاڵی ئوتوكردنی ئه‌و جل‌و به‌رگانه ده‌بێت كه هاوڵاتیان بۆیان هێناوه تا ئوتوی بكات، به‌ڵام له‌وكاته‌دا كوره‌ی ئوتوه‌كه‌ی ده‌ته‌قێته‌وه‌و دوكانه‌كه‌ی گرده‌گرێت. به‌هۆی ئه‌و ڕوداوه‌وه زراوی ده‌ته‌قێت‌و دوای چه‌ند ڕۆژێك له‌سه‌رجێگه گیان له‌ده‌ست ده‌دات. دواتر (ئاسۆ)ی كوڕه گه‌وری له‌جێگه‌ی باوكی ده‌ست ده‌كات به‌ئوتو كردن‌و درێژه بە‌پیشه‌كه‌ی باوكی ده‌دات.\nئێستا هه‌رسێ كوڕه‌كه‌ی حه‌سه‌نی حاجی مارف به‌ناوه‌كانی ئاسۆو ئاراس‌و هه‌رێز به‌رده‌وامن له‌سه‌ر ئه‌و كاره‌ی باوكیان به‌میرات بۆی به‌جێهێشتون. ڕۆژانه له‌حه‌وتی به‌یانیه‌وه ده‌ست ده‌كه‌ن به‌كاركردن تا مه‌لا بانگی ئێواره ده‌دات. هه‌ریه‌ك له‌ئاراس‌و هه‌رێز كاری جل ئوتو كردن ده‌كه‌ن، ئاسۆی براشیان پێشوازی له‌موشته‌ریه‌كان ده‌كات‌و له‌سه‌ر جل شۆره‌كان ئه‌و جلانه خاوێن ده‌كاته‌وه كه پێش ئوتو كردن ده‌بێت بشۆرێن.\nئه‌و هاوڵاتیانه‌ی دێنه ئوتوی هه‌ڵمی سلێمانی ته‌مه‌نیان جیاوازه. باس له‌وه‌ش ده‌كرێت خه‌ڵكانێك هه‌ن ئێستا جل‌و به‌رگ دێنن بۆ ئه‌و ئوتوخانه‌یه كه ساڵانێك له‌وه‌وبه‌ر باوك‌و باپیریان له‌و دوكانه جلیان ئوتو كردوه. بۆیه زۆرینه‌ی مشته‌ریه‌كانی ئه‌و دوكانه له‌گه‌ڵ هه‌ریه‌ك له‌ئاسۆو ئاراس‌و هه‌رێز وه‌ك براو كه‌سوكاری یه‌كتریان لێهاتوه.\nئوتوی هه‌ڵم له‌سلێمانی ئه‌گه‌رچی له‌سه‌ره‌تادا دوكانێكی بچوك بوه، به‌ڵام ئێستا فراوان كراوه‌و دو دوكانی سێ به‌چوار بۆ ئوتوه‌كان‌و هه‌ڵواسینی جل‌و به‌رگه شۆراو ئوتوكراوه‌كان ته‌رخان كراوه. هه‌روه‌ها دوكانێكی دو به‌سێش بۆ جلشۆره‌كان‌و به‌شه‌كانی دیكه. چه‌ندین جار دوكانه‌كه نۆژه‌ن كراوه‌ته‌وه، به‌جۆرێك تازه‌یی‌و جوانكاری پێوه دیاره.\nزۆرینه‌ی ئه‌و جل‌و به‌رگانه‌ی ده‌هێنرێنه ئوتوی سلێمانی جلی كوردین به‌تایبه‌ت له‌م وه‌رزه‌دا قاتی شاڵە. له‌وه‌رزی هاویندا كاری ئوتو كردن كه‌م ده‌بێته‌وه. خه‌ڵكی زۆر به‌كه‌می جل‌و به‌رگ ئوتو ده‌كه‌ن.\nجیاوازی نێوان ئوتوی ماڵان‌و ئوتوی ناوبازاڕ له‌وه‌دایه جل‌و به‌رگه‌كه ناسوتێنێت، بریقه‌ی پێنادات‌و بۆماوه‌یه‌كی درێژیش جله‌كان به‌بێ چرچ ده‌مێننه‌وه.\nنووسراوە لە 2018-02-20 6:01 pm


ئەمەریکا داوا لە ئەنجومەنی ئاسایش دەکات فشار بخاتە سەر ڕوسیا بۆ کۆتایی هێنان بە جەنگ لە سوریا\nی مانگی چوار ٢٨, ٢٠١٧\nباڵێۆزی ئەمەریکا لە نەتەوە یەکگرتووەکان نیکی هێڵی داوای لە ئەنجومەنی ئاسایشی نێودەوڵەتی کرد فشاری تەواو بخەنە سەر ڕوسیا بۆ کۆتایی هێنان بە ناکۆکییەکان لە سوریا و داوای لە ئەنجومەنەکە کرد بجوڵێن سەرەڕای ئەوەی ئەگەری ئەوە هەیە ڕوسیا مافی ڤیتۆ بەکاربهێنێتەوە.\nهێڵی سەبارەت بە ڕوسیای هاوپەیمانی سەرۆکی سوریا بەشار ئەسەد لە شەڕی ناخۆی سوریادا وتی " ئەوان ئەگەر بیانەوێت دەتوانن ئەمە بوەستێنن، پێویستە فشار بخەینە سەر ڕوسیا."\nشایەنی باسە ڕوسیا لە ئەنجوومەنی ئاسایشی نێودەوڵەتی مافی ڤیتۆی بەکارهێنا دژی هەشت بڕیار سەبارەت بە سوریا بۆ پاراستنی حکومەتەکەی ئەسەد.\nهێڵی سەبارەت بە گەیشتنی هاوکارییەکان بۆ سوریا وتی " بەردەوام دەبم لە داواکردن لە ئەنجومەنی ئاسایش بۆ ئەوەی بجوڵێن و هەر شتێک بکەن ئەگەر هاتوو ڕوسیا بەردەوامیش بوو لە بەکارهێنانی ڤیتۆ چونکە دەنگمان دەبێت ببیسترێت."\nوتیشی " ڕوسیا بەردەوامە لە پاراستنی ڕژێمی سوریا، ڕوسیا بەردەوامە لەوەی ڕێگەیان پێبدات کە نەهێڵن هاوکارییە مرۆییەکان بگاتە دەستی ئەو خەڵکانەی کە پێویستیانە، ڕوسیا بەردەوامە لە پاڵپشتیکردن لە سەرۆکێک کە چەکی کیمیایی بەکاردەهێنێت دژی گەلەکەی."\nلەلای خۆشییەوە وەکو وەڵامدانەوەیەک بۆ هێڵی بیتەر ئیلیتشیڤی جێگری باڵێۆزی ڕوسیا لە نەتەوە یەکگرتووەکان وتی ڕوسیا و ئێران و تورکیا کار دەکەن لەسەر ئەوەی کارە سەربازییەکانی ناو سوریا بوەستێنن تاوەکوو هاوکارییە مرۆییەکان بگاتە دەستی هاوڵاتیان.\nسەرچاوە / ڕۆیتەرز


"توركیا بەبێ گەڕانەوە بۆ ئەمریكا‌و ڕوسیا، بڕیاری شەڕ دژی كورد نادات" - تۆڕی میدیایی خەڵک\nچاودێرێكی سیاسی ڕایدەگەیەنێت، توركیا هیچكات بە تەنیا بڕیاری هێرش نادات بۆسەر ڕۆژئاوا و باشووری كوردستان.\nئۆپەراسیۆنەكانی توركیا بۆسەر گەریلاكانی پەكەكە بەردەوامە و تاكو ئێستاش هیچ ڕوئیایەك نییە بۆ گەڕانەوەی توركیا بۆسەر مێزی گفتوگۆ، بەپێی زانیارییەكانیش سوپای توركیا لەنێو خاكی هەرێم ماوەتەوە و بەنیازە هێرش بكاتە سەر شنگال.\nكانەبی باپیر، چاودێری سیاسی بە (خەڵك)ی ڕاگەیاند، گەڕانەوەی توركیا بۆسەر مێزی گفتوگۆ تا ڕادەیەك پەیوەستە بە ئیدارەی نوێی ئەمریكا، ئیدارەی نوێی ئەمریكاش تازە دەستبەكار بووە، بەڵام بەرنامەكانی تاكو ئێستا ڕوون نییە، توركیاش كۆمەڵێك بەرژەوەندی هەیە لەگەڵ ئەمریكا و ئەوروپا و ناتوانێت بڕیاری كۆتایی بدات لەو بارەوە.\nوتیشی، “ئومێد دەكەین توركیا بگەڕێتەوەسەر مێزی گفتوگۆ و واز لە سڕینەوەی گەلی كورد و شەهیدكردنی هاووڵاتیان بهێنێت”.\nئاماژەی بۆ ئەوەشكرد، توركیا و گەلانی توركیاش سوودمەند بوون لەو كاتەی، كە گەڕانەوە بۆ ڕێكەوتنی ئاشتی، بەڵام بەداخەوە پەنایان بردەوە بەر شەڕ، بەتایبەت توركیا، كە شەڕ و ئاشتی بەدەست ئەوە و دەتوانێت ئاشتی بەدەستبهێنێت.\nئەو چاودێرە سیاسیە ئاشكراشیكرد، توركیا هەرگیز بە تەنیا بڕیاری هێرش نادات، ئەگەر پێشتر پێشی خۆی پاك نەكاتەوە، یان بزانێت ئەمریكا و ڕوسیا هەڵوێستیان چۆنە، نایەوێت لەگەڵ وڵاتە زلهێزەكان بگاتە شەڕ یان تووشی كێشە ببێت.


هاوڕێ عەلی بەهمەنی؛ ئەگەرچی پێشووتر کوردستان پێشمەرگەی بوو، بەڵام ڕێکخستنی جەماوەر بە شێوەی ئەکادیمی و تەمرین پێکراو، یەکەم جار کۆمەڵە لە کوردستانی ڕۆژهەڵات دایمەزراند!\nلە سەروبەندی ٢٦ی ڕێبەندانی ساڵی ١٣٩٨ی هەتاوی هاوکات لەگەڵ ٥٠ ساڵ خەباتی بێ وچان و تێکۆسانی بەردەوامی ئەم حیزبە لە سەر شانۆی سیاسی کوردستانی ڕۆژهەڵات، ئاسۆی ڕۆژهەڵات زنجیرە وت و ویژێکی لەگەڵ بەرپرسانی ئەم حیزبە ئەنجام دا.\nتەوەرەی وت و وێژ لەگەڵ هاوڕێ عەلی بەهمەنی خەباتی پێشمەرگانی و کاریگەری و دەسکەوت و ستراتیژی کۆمەڵە لەو بارەیەوە. ئەوەی لێرەدا دەیخوێننەوە دەقی وت و وێژی ئاسۆی ڕۆژهەڵاتە لەگەڵ هاوڕێ عەلی بەهمەنی ئەندامی کومیتەی ناوەندی و یەکێک لە فەرماندەکانی هێزی پێشمەرگەی کۆمەڵە.\nئاسۆی ڕۆژهەڵات؛ هاوڕێ عەلی خەباتی پێشمەرگانە یەکێک لەو بوارانەیە کە کۆمەڵە وەک شێوازێکی خەبات بۆ دەستەبەرکردنی مافەکانی خەڵکی کوردستان کەڵکی لێ وەرگرتووە. هۆکارە سەرەکییەکانی پەنا بردن بۆ ئەم شێوازە لە خەبات لە لایەن کۆمەڵەوە چی بوو؟\nهاوڕێ عەلی بەهمەنی؛\nئەو کاتەی کۆمەڵە لە ساڵی ١٣٤٨ی هەتاوی دامەزرا، باوەڕی سەرەکی ئەو حیزبە وشیاری بەخشی بە خەڵک و کاری ڕێکخستن لە ناو کۆمەڵگای کوردستان دا بوو، بەڵام بە دوای شۆڕشی گەلانی ئێران و هێرشی ڕژیمی کۆماری ئیسلامی بۆ سەر کوردستان لە ٢٨ی گەلاوێژی ساڵی ١٣٥٨ دا، کۆمەڵە بە دروست و بە ناسینی ناوەرۆک و نییەتی ڕژیمی تازە بە دەسەڵات گەیشتووی ئیسلامی لە تاران، گەیشتە ئەو ئەنجامی کە ئەگەرچی لە هێرشی یەکەم بۆ سەر کوردستان شکستی خوارد، بەڵام درەنگ یان زوو پاش ڕێکخستنەوەی هێزی سەربازی ئێران، جارێکی دیکە هێرش دەکاتەوە و کۆمەڵە لە مابەینی هەڵبژاردنی ڕێگەی بەرەنگاری و مقاومەت و تەسلیم بوون و چۆک دادان، ڕێگای یەکەمی هەڵبژارد و چونکا هێرشەکەش بۆ سەر کوردستان سەربازی و چەکدارانە بوو، کۆمەڵە بڕیاری دا بە دامەزراندنی هێزی پێشمەرگەی کۆمەڵە دژی ئەو هێرش و داگیرکارییە بوەستێتەوە و وا بوو یەکەم ئەکادیمیا و فێرگەی پێشمەرگایەتی کۆمەڵە لە کۆتاییەکانی جۆزەردان و سەرەتای هاوینی ساڵی ١٣٥٨ دامەزرا. ئەگەرچی پێشووتر کوردستان پێشمەرگەی بوو، بەڵام ڕێکخستنی جەماوەر بە شێوەیە تەدریب دراو و تەمرین پێکراو، یەکەم جار کۆمەڵە لە کوردستانی ڕۆژهەڵات دایمەزراند.\nهۆکاری سەرەکی کەڵک وەرگرتنی کۆمەڵە لە خەبات و بەرەنگاری چەکدارانە و پێشمەرگانە، هێرشی ناڕەوا و سەرکوتی خوێناوی ڕژیمی کۆماری ئیسلامی بوو بۆ سەر خاک و خەڵکی کوردستان.\nئێمە شەڕخواز نەبووین، داوای حەقی خۆمان دەکرد، داوای مافی سەرەتایی خۆمانمان دەکرد، بەڵام ڕژیمی کۆماری ئیسلامی ئێعلامی کرد کە هێزە نیزامییەکانی لە ڕێگای زەوین، ئاسمان و دەریا بێتە کوردستان و پۆتینەکانیشیان نەکەنۆ، ئەمە لەحاڵێکدایە کە کوردستان ئەسڵەن دەریای نەبوو ئەمە فەرمانی خومەینی بوو، خومەینی بە ڕادەیەک لە سەر کوردستان زانیاری نەبوو کە تەنانەت لەسەر جوغڕافیاکەیشی هیچی نەدەزانی چ بگات بەوەی کە بزانێت ئێمە کافرین (لە دینی ئیسلامدا فەرمانی جیهاد دژی کوفر دەدرێت) یا شتێکی دیکە، لێرەدا مەبەستم ئەو تۆمەتانەیە کە دەیاندایە پاڵ ئێمەوە و نموونەگەلێکن کەهەموو کەس بیستویەتی. بۆیە بۆ مقاومەت و لەبەرابەر ئەو دوژمنە خوێن ڕێژانە و پاراستنی ئازادییەکانی کوردستان بڕیاری مقاومەت دراو و حیزبەکان مەجبوور بوون کە هێزی نیزامی هێزی پێشمەرگە دروست بکەن یەکێک لەوانە خودی بیرۆکەی کۆمەڵە بوو خودی کاک فواد لەسەر ئەم مەسەلەیە پێداگری کرد و کە بوونی هێزی پێشمەرگە لەم کاتەدا پێویست و زەرورە چوون هەستی بەوە کردبوو کە کۆماری ئیسلامی حەتمەن هوجوم دەکات هێرش دەکاتەوە سەر کوردستان، دەبێ هێزێک بێت بەرگری لەدەسکەوتەکانی خۆی بکات. هەر وایش بوو و کۆماری ئیسلامی هێرشی کردە سەر کوردستان لە»پاوە» و لە «سنە»وە و یەکێک لەنمونەکانی ئەوە بوو شەڕی ٢٤ڕۆژەی سنە بوو ٢٤ڕۆژ شەڕی مان و نەمانمان لەلایەن خەڵک و هێزی پێشمەرگە و لەگەڵ کۆماری ئیسلامیدا کرد. کۆماری ئیسلامی بەهیچ شێوەیەک ڕەحمی بە منداڵ، ژن و پیاو، لاو و پیر و بەهیچکەس نەدەکرد لەو شارەدا بەشەڕی هەوایی شەڕی زەمینی بەرببووە گیانی خەڵک.\nئێمە و لایەنەکانی دیکەی کوردستانیش هەرگیز هێرشمان بۆ سەر بستێک خاکی ئەو دیوی کوردستان نەبرد، ئێمە تەنیا بەرگریمان لە خۆمان، لە ماف و ئازادی و داواکارییەکانمان دەکرد. دوژمن هێرشی کردبووە سەرمان، چمان بکردبایە؟! تەسلیم ببوویایەن یان مقاومەتمان بکردبایە؟! بێگومان میلەتێکی وشیار و تێگەیشتوو، هەرگیز تەسلیم نابێت.\nئاسۆی ڕۆژهەڵات؛ دەسکەوتەکانی خەباتی چەکداری کۆمەڵە لە ماوەی ساڵانی ڕابردوو چی بووە؟\nسەرەتا ئەوە بڵێم کە کەڵک وەرگرتن و پەنا بردنی بزووتنەوەی ڕزگاریخوازانەی گەلی کورد لە کوردستانی ئێران بۆ چەک، بە ناچار و تەنیا بۆ بەرگری لەخۆی بوو و بووە، بەڵام دەسکەوتەکانی\nخەباتی چەکداری و پێشمەرگانە دەسکەوتی گرنگی بووە! دەسکەوت ئەوە نییە کە تۆ بڵێی پایەگایەکم گرتبێ جادەیەکم گرتبێ، چووبێتمە سەر قەرارگایەک، چوبێتمە سەر پادگانێک. ئەو ئەو خەباتە چەکدارییە سیاسەت، ئارمان و ئامانجەکانی تۆی پاراست. هێمانی تەسلیم و دەستەوەستانی لە خۆی نەنواند. سیمبولی بەرەنگاری و بەخشینی ڕۆحی ئازادیخوازی بە نەتەوەیەک بوو کە هێرش کرابووە سەر.\nپێشمەرگە کوڕ و کچی ئەو خەڵکە بوو، لەگەڵ ئەوەش دا پردی پێوەندی نێوان خەڵک و سەرکردایەتی بزووتنەوەکە بوو، پارێزەری گیان و ماڵ و غرووری نەتەوەیی میللەتێک بوو کە ناجوامیرانە و بێ ئینسافانە و ناعادڵان هێرشی کرابوویە سەر. هێزی پێشمەرگە و خەباتی چەکداری لە ماوەی چل ساڵی ڕابردوو و بە تایبەتی لە یەک دەیەی سەرەتای پاش شۆڕشی گەلانی ئێران هێمای تەسلیم ناپەزیری گەلی کورد بووە دژی داگیرکاری.\nئەگەر هێزی پێشمەرگە نەبووایە نەتدەتوانی سیاسەتەکانی خۆت بۆ خەڵک تەوزێح بدەی. لە سەردەمێک دا کە وەک ئێستا میدیا و سۆشیال میدیا باو نەبوو. ڕادیوویەکی وا، تەلەفزیۆن و ڕۆژنامەیەکی ئەوتۆ نەبوو، تۆڕی ئەنتێرنێت و تۆڕە کۆمەڵایەتییەکان نەبوو، پێشمەرگە پەیامنێر و پەیام ڕەسانی وشیاری و ئاگایی کۆمەڵگا بوو. جەماوەری بوونەوە و نهادینە بوونەوەی زۆرێک لەو دروشمانەی ئەمڕۆکە بزووتنەوەی ڕزگاریخوازانە خاوەندارییەتی دەکات، لە ڕێگەی هێزی پێشمەرگەوە بوو. جیا لەوانەش هێزی پێشمەرگەی کۆمەڵە هێزی پشتیوان و دڵگەرمی بەخشی جەماوەر و خەڵکی کوردستانە کە هەموو کات لە لایەن خەڵکەوە پشتیوانی کراوە، حەشار دراوە، دەرمان کراوە، نان و پێخوێری بۆ دابین کراوە، واتە هێزێک لە خەڵکەوە و بۆ خەڵک بووە.\nلەو سەردەمەی کە شارەکان و ناوچەکانی کوردستان بە دەستی پێشمەرگەوە بوو، بەڕێوەبەرانی وڵات بوون، لە زۆرێک لە پرسەکان هێزی پێشمەرگە ڕۆڵی حاشا هەڵنەگری بوو، هەر لە مەسەلەی ئاغاکان و تەقسیمی زەوی و زارەکان پێشمەرگەی کۆمەڵە لایەنگری چینی هەژار و زەحمەتکێشی کوردستان بوو.\nئاسۆی ڕۆژهەڵات؛ هاوڕێ عەلی، ڕێکخستنی ژنان لە هێزی پێشمەرگەی کۆمەڵە چ دەور و کاریگەرییەکی بوو؟ بەتایبەتی کە کۆمەڵە یەکەم هێزی کوردستانی ڕۆژهەڵات بوو کە ژنانی چەکدار کردەوە و کردنی بە پێشمەرگە و لە هێزی پێشمەرگەی کۆمەڵەدا ڕێکیخستن.\nهاوڕێ عەلی بەهمەنی؛ بە خاڵێکی گرنگت ئاماژە کرد. ئەو کارە گەورەی کۆمەڵە کە ژنانی لە هێزی پێشمەرگەی کۆمەڵە ڕێکخست و چەکداری کردنەوە، یەکێک لەو شانازییانەیە کە میدالیاکەی کۆمەڵە لە سینگی بزووتنەوەی ڕزگاریخوازانەی گەلی کوردی لە کوردستانی ڕۆژهەڵات داوە و بۆ هەمیشە ئەم شانازییەی بۆ خۆی تۆمار کردووە.\nڕۆڵی پێشەنگایەتی و ڕچەشکێنی کۆمەڵە بۆ ئەم کارە ڕیسکیشی بوو، بوون تەنانەت لە ناو پێشمەرگەکانی کۆمەڵەش دا کە ڕەخنەیان لەو کارەی کۆمەڵە گرت و پێیان وابوو کە پێشمەرگایەتی بووەتە کارێکی ژنانە! چوونکا پێشووتر پێشمەرگایەتی پیشەیەکی پیاوانە بوو، بەڵام کۆمەڵە بە باوەڕمەندی و بیری پێشکەوتنخوازانە و بەرابەری خوازانە و باوەڕمەندی بە هێزی گەورەی ژنان، ئەم هەنگاوەی نا.\nدەنگدانەوەی گەورەی بوو،\nبزانە ئەوە بە پاڵپشتی کۆمەڵە بوو کە ژنانی کورد توانییان بچن لە مێعرابی مزگەوتەکان سوخونڕانی بکەن و داوای مافە سەرەتاییەکانی خۆیان بکەن.\nئاسۆی ڕۆژهەڵات؛ حیزبی کۆمەڵە لە ئیستادا پلان و ستراتژی لە ڕاستای خەباتی چەکداریدا لە چ ئاراستەیەکدایە و چۆنە؟\nکۆمەڵە هەمووکات وتوویەتی و ئیستاش دەڵێین ئێمە شەڕ خواز نین، بەڵام چەکیش دانانێین ئەوە لە سیاسەتی حیزبەکەمان هەیە ئێمە هەرکاتێک زەروور بێت کاری نیزامی دەکەین هەرکات زەروور نەبێ کاری نیزامی ناکەین. واتە بە پێی پێویستی بزووتنەوەکەمان خەباتی چەکداری وەک باقی پتانسییەلەکانی بزووتنەوەی کوردستان کەڵک وەردەگرین.\nئامانجی سەرەکی کۆمەڵە پێک هێنانی گۆڕانکارییەک لە سەر هێزی جەماوەر و خەڵکە و هێزی پێشمەرگەش وەک پشتیوانی ئەو خەباتە ڕەوایەی خەڵکی کوردستان بۆ بەهرەمەندی لە ماف و حەقەکانی خۆی دەمێنێتەوە.\nئەزموونی چل ساڵەی کۆمەڵە بۆ دەست بردن بۆ خەباتی پێشمەرگانە و خەباتی چەکداری بە پێی زەروورەتەکانی بزووتنەوەکەیە. هەڵبەت دۆخی ئەمڕۆی بزووتنەوەی کوردستان و ڕژیمی کۆماری ئیسلامی و هێزی پێشمەرگە لەگەڵ ئەو ساڵانە جیاوازترە، بەڵام هێزی پێشمەرگە وەک پشتیوانی لە بزووتنەوەی جەماوەری خەڵکی کوردستان گەرم و گوڕتر و ئامادە و تەیارتر ، پۆشتە و پەرداختر و ئامادە و گیانبازتر لە جاران لە سەنگەر دایە.\nهیچ کەس ناتوانێ نکۆڵی لە هێزی سەربازی و پێشمەرگانە بکات نەک تەنیا لە کوردستان، بەڵکوو لە هەموو جیهاندا، بەڵام هەر وەک ڕێبەرانی کۆمەڵە و ئێمە مانانیش دەیان ساڵە دەیڵینەوە، هێزی پێشمەرگە وەک بوارێکی خەباتی جەماوەری بزووتنەوەی کوردستان و بە پێی پێویستی و نیازی بزووتنەوەکە کارای دەکەین و دەیخەینە بواری جێ بەجێ کردنەوە.\nستراتیژی کۆمەڵە بەرامبەر بە خەباتی چەکداری و پێشمەرگانە بە پێی پێویستی سەردەم و نیازی بزووتنەوەکەیەتی. تێدەکۆشین تەمرین پێکراو، ڕاهاتوو، تۆکمە و پۆشتە و پەرداختری بکەیەن و ئەگەر ڕۆژێک قۆناغی خەبات و بزووتنەوەکەمان خواستی، هێزی پێشـمەرگەی کۆمەڵە گیان لە سەر دەست ئامادەی ئەنجامی ئەرک و ڕاسپاردەکانیەتی کە پارێزگاری کردنە لە مافی ژیان و داواکاری و دەسکەوتەکانی خەڵکی کوردستانە.\nپێم خۆشە ئەوە بڵێم، ئەگەرچی ئێمە وەک گەلی کورد ئەوە چل ساڵە دەڵێین کۆماری ئیسلامی دژی مرۆڤ و مافەکانی مرۆڤە، تیرۆریستە، گەندەڵە، پێشێلکاری مافی کەمایەتییە ئایینی، نەتەوەیی و جنسییە، ئەمڕۆکە هاودەنگ و هاوڕامان زۆرە و هەموو ئێران و هەموو جیهان ئەم حەقیقەتە دەزانن. بە پێی هەموو لێکدانەوەکان، گۆڕان لە ئێران نزیکە، بێگومان هێزی پێشمەرگەی کۆمەڵە و ئەمڕۆانەش بە هەوڵی ناوەندی هاوکاری بیر لە پێکهاتنی هێزی پێشمەرگەی یەکگرتووی هەموو کوردستان دەکرێت، لە گۆڕانکارییەکان و بۆ یەکلای بوونەوەی زۆر معادلە سیاسییەکان ڕۆڵێکی حاشاهەڵنەگرە.\nهێزی پێشـمەرگە ئامادەیە و دەبێت خۆی زۆرتر و زۆرتر بۆ ئەو ڕۆژ و ئەو ئەگەرانە ئامادە بکات.\nئاسۆی ڕۆژهەڵات؛ هاوڕێ عەلی لە کۆتایی دا بە بۆنەی ٢٦ی ڕێبەندان و یادی ٥٠ ساڵەی دامەزارندنی حیزبی کۆمەڵە چ پەیامێکتان هەیە؟\nهاوڕێ عەلی بەهمەنی؛ من بەبۆنەی ٢٦ی ڕێبەندان ڕۆژی کۆمەڵە و ساڵیادی ٥٠ سالەی دامەزراندنی کۆمەڵە سەری ڕێز و نەوازش بۆ هەموو گیانبازی و فیداکاری ئەو هەزاران هەزار کەس لە ژنان و پیاوان و کوڕان و کچانی کوردستانی ڕۆژهەڵات دەگرم کە بۆ ئەو حیزبە خوێنیان داوە، بەشێک لە جەستەیان بۆ بەخشیوە، ئارەقەیان ڕشتووە و ماندوو نەناسانە ژیان و تەمەنیان بۆ ئەو ڕێبازە و ئەو بزووتنەوەیە بەخت کردووە. سڵاو و ڕێزم هەیە بۆ بنەماڵەی سەربەرز و ڕوو سووری بنەماڵەی شەهیدانی کۆمەڵە، لە زیندانیانی سیاسی خۆڕاگر، لە خەڵکی کرێکار و زەحمەتکێش و چینی هەژار و چەوساوەی کوردستان بەتایبەتی و هەموو خەڵکی تێکۆشەری کوردستان بە گشتی کە ڕۆژی کۆمەڵە ڕۆژی هەموویانە، لە ژنان کە نیوەی کۆمەڵگاکەمان پێك دێنن و کۆڵەکەیەکی بەهێزی کۆمەڵەن، لە هەموو پێشمەرگە دێرین و نوێکان و هەموو ئەو کەسانەی بۆ ساتێکیش شانیان وەبەر ئەرک و ڕاسپاردەی کۆمەڵە داوە. پیرۆزبایی لە ئێوەش دەکەم و هیوای سەرکەوتنتان بۆ دەخوازم.\nهیوادارم لە داهاتوویەکی نزیکدا ئەم ڕۆژە گرنگ و مێژوویە لە سەر زێد و نیشتمان و لەگەڵ هەموو دڵسۆزانی کۆمەڵە و خەڵکی کوردستان جێژن بگرین.\nهەر لێرەشەوە داواکارییەکم هەیە ڕوو لە کوڕان و کچانی تێکۆشەری کوردستان، وەرنە ناوڕێزی کۆمەڵەوە، کۆمەڵە حیزبی وەدیهێنانی خەون و ئاوات و ئارەزەووکانیانە، وەرن و کۆمەڵە بەهێز بکەن. بەهێزی کۆمەڵە گەرەنتی گەیشتن بە مافەکانیان مسۆگەرتر دەکات.


9 كه‌س له ته‌قینه‌وه‌ی دوو ئۆتۆمبیلی بۆمبڕێژكراودا له به‌غدا ده‌كوژرێن\nی مانگی نۆ ١٨, ٢٠٠٧\nپـولیس عێراقی ده‌ڵێت له‌ئاكامی ته‌قینه‌وه‌ی دوو ئۆتۆمبیلی بۆمبڕێژكراو له دوو ناوچه‌ی به‌غدا به‌لایه‌نی كه‌م 9 كه‌س كوژران و چه‌ندین كه‌سی دیكه‌ش برینداربوون.\nهێرشه‌كان سه‌رله‌به‌یانی ڕۆژی سێشه‌ممه ڕوویانداوه، یه‌كێـكیان له ناوه‌ندی به‌غدا و له نزیـك وه‌زاره‌تی ته‌ندروستی و ئه‌وی دیكه‌شـیان له به‌شی ڕۆژهه‌ڵاتی شـاره‌كه بووه. كاربه‌ده‌سـتان ده‌ڵێن هه‌روه‌ها یاخیبووان گولله هاوه‌نێـكیـشـیان گرتۆته ئه‌و ناوچه‌یه‌ی كه وه‌زاره‌تی ته‌ندروسـتی لێـیه.\nسه‌باره‌ت به ڕووداوێـكی ڕۆژی یه‌كشه‌ممه‌ش، وه‌زیری ده‌ره‌وه‌ی ئه‌مریكا كۆنده‌لیزا ڕایس ڕۆژی دووشه‌ممه په‌یوه‌ندیـیه‌كی ته‌له‌فونی له‌گه‌ڵ سه‌رۆك وه‌زیری عێراق نوری ئه‌لمالیكی كردووه به مه‌به‌ستی ده‌ربڕینی مه‌خابنی خۆی له به‌رامبه‌ر كوژرانی هاوڵاتیـیانی سڤیلی عێراقی له ئه‌نجامی ته‌قه‌كه‌كردنی پاسه‌وانانی سه‌ر به كۆمپانیایه‌كی ئاسایشی ئه‌مریكایی له به‌غدا.\nوه‌زاره‌تی ناوخۆی عێراق مۆڵه‌تی كاركردنی له كۆمپانیای بلاكوه‌ته‌ری ئه‌مریكایی سه‌نده‌وه، ئه‌وه‌ی ڕیۆشوێنی ئاسایشی بۆ زۆر له كاره سڤیلیـیه‌كانی ئه‌مریكا له عێراق دابین ده‌كات.\nكاربه‌ده‌سـتان ده‌ڵێن خانم ڕایس به‌ڵێنی داوه لێـكۆڵینه‌وه‌ی ته‌واو سه‌باره‌ت به‌و ڕووداوه بكرێت كه ڕۆژی یه‌كشه‌ممه ڕوویدا پاش ئه‌وه‌ی كاروانێـكی دیبلۆماسی ئه‌مریكایی و پاسه‌وانه تایبه‌ته‌كانیان كه‌وتنه به‌ر هێرش له ڕۆژئاوای شـاری به‌غدا.\nكاربه‌ده‌سـتانی عێراقی ده‌ڵێن له‌ئاكامی ته‌قه‌كردنی هه‌ڕه‌مه‌كی ئه پاسه‌وانانه 8 كه‌س كوژراون و هه‌روه‌ها 11 كه‌سی تریش برینداربوون.


جە‌نگ و غەزاکان\nله‌لایه‌ن: نیهاد جه‌لال - به‌روار: 2021-05-17-14:45:00 - کۆدی بابەت: 26\nپێغەمبەر (د.خ) چ وانەیەكی فێری هاوەڵان كرد؟\nلە رۆژی یەکشەممە پێنجی ذولحیججەى ساڵی دووەمى کۆچیدا روویدا، ئەبووسوفیان هاودەم بە دووسەد سواری مەککەوە هەوڵیاندا تۆڵە بکەنەوە و هێرشیان بردە سەر دەوروبەری مەدینە و دوو کەسیان کوشت و باخە خورمایەکیان سووتاند و گەڕانەوە، موسڵمانانیش کەوتنەشوێنیان، بەڵام فریایان نەکەوتن.\nغەزاى بەنى سولەیم\nماوەى پانزە شەوی پێ چوو، لە نیوەی مانگى موحەڕەمی ساڵی سێیەمى کۆچیدا بوو، هۆکارەکەشی ئەوەبوو پێغەمبەری خوا هەواڵی پێ گەیشت کە بەنى سولەیم و غەطه‌فانیەکان لە ناوچەی قەرقەرەتولکودر کۆبوونەتەوە دژ بە موسڵمانان، بۆیە بە دووسەد کەسەوە خۆی گەیاندە ئەوێ و سێ شەو لەوێ مایەوە، بەڵام جەنگ رووینەدا، پێغەمبەری خوا بە دەستکەوتێکی زۆری پێنج سەد وشتریەوە گەڕایەوە بۆ مەدینە و دابەشی کرد بەسەر بەشداربواندا.\nماوەى یانزە شەوی خایاند، لە موحەڕەمی ساڵی سێیەمى کۆچیدا پێغەمبەری خوا هەواڵی پێگەیشت بەشێ لە غەطه‌فانیەکان کۆبوونەتەوە لە دژی، بۆیە بە چوارسەد و پەنجا کەسەوە بەڕێکەوت بەرەو ناوچەی ذى ئەمر.\nئەوانیش کە هەواڵەکەیان بیست، هەڵهاتن بەرەو شاخەکان، لەوێ بارانێکی زۆر باری و جلەکانى پێغەمبەری خوا تەڕ بوون و ویستی وشکیان بکاتەوە، موسڵمانانیش سەرقاڵ بوون، کەسێک بە ناوى دوعثور لە بێباوەڕەکان دەرفەتى هێنا و بە شمشێر هەڵیکوتایە سەر پێغەمبەر وتى کێ رزگارت ئەکات؟ ئەویش فەرمووی الله، ئەوەبوو شمشێرەکەی لەدەست کەوت، ئینجا پێغەمبەری خوا شمشێرەکەی هەڵگرت و فەرمووى کێ رزگارت ئەکات ئەویش وتی کەس، ئینجا شایەتومانى هێنا و بەڵێنی دا جارێکی تر لە دژی کۆنەبێتەوە.\nابن كثیر البدایة والنهایة\nسیره‌ی ابن هشام\nبابه‌ته په‌یوه‌ندیداره‌كان به : غەزاکانی سوەیق، سولەیم، غەطەفان\nغەزاى بەدری گەورە\nهەڵوێستى پێغەمبەر لە غەزاكاندا\nبابه‌تی دیكه له‌سه‌ر جە‌نگ و غەزاکان\nغەزا بچوكەكانی پێش غەزای بەدری گەورە\nغەزاى بەنى قەینووقاع


ئایا سوننەت كردنی ئافرەت دەبێتە هۆی لاواز بوونی ئاستی جنسی ئافرەت و زیانی پێ دەگەیەنێت؟: ماڵپەڕی وەڵامەکان\nپاك و خاوێنىڕەفتارە سروشتیەکانئایا سوننەت كردنی ئافرەت دەبێتە هۆی لاواز بوونی ئاستی جنسی ئافرەت و زیانی پێ دەگەیەنێت؟\nئایا سوننەت كردنی ئافرەت دەبێتە هۆی لاواز بوونی ئاستی جنسی ئافرەت و زیانی پێ دەگەیەنێت؟\nمن دە ساڵە شوم كردوە بەهۆى ئەوەى كە سووننەت كراوم تا ئێستا هیچ زەوقێكم لەگەڵ نەبووە نازانم چى بكەم ؟\nسەرەتا ئامۆژگاریت دەكەین بە خوێندنەوەی كتێبی (ژن و مێردی ئیسلامی بەختەوەر، بە تایبەت بەشی پرسیار و وەڵامەكانی كە دەكەوێتە كۆتایی كتێبەكەوە).\nوە ئامۆژگاری مێردەكەتیش دەكەین بەوەی كە لە پێش جووت بوون یاریت لە گەڵدا بكات و ئارەزووت ببزیونێت تاوەكو دەگەیتە ئاستی چێژبینین و بەردەوامیش لە گەڵتا بمێنێتەوە لە باش دەرچوونی ئاوەكەی خۆی تاوەكو تۆش هەست بە چێژ بكەیت كە مافێكی سروشتی خۆتە.\nوە ئەوەش بزانە كەوا خوودی سوننەت كردنی ئافرەت نابێتە هۆی لاواز بوونی ئاستی جنسی ئافرەت و زیانی پێناگەیەنێت ئەگینا خوای زانا و دانا و دروسكاری ئافرەت ئەوەی نەدەكرد بە سوننەت بەڵام هۆكارەكە دەگەڕێتەوە بۆ ئەوەی كەوا هەندێك كچ زۆری لێدەبڕن و بەشی لەزەت و چێژ وەرگرتنی بۆ ناهێڵنەوە كە مافێكی سروشتی خۆیەتی، لە سەردەمی پێغەمبەری خوادا (ﷺ) ئافرەتێك هەبوو خەتەنەی كچانی دەكرد پێغەمبەر (ﷺ) ڕێنمایی كرد و پێی فەرموو: ((لا تنهكي فإن ذلك أحظى للمرأة وأحب إلى البعل)) [صحيح الـجامع الصغير رقم: (7475)] .\nواتە: لە بندا مەیبڕە بە شێوەیەك كە هیچی لێ نەهێڵیتەوە چونكە هێشتنەوەی بەشێك لەوە دەبێتە هۆی ئەوەی كە ئافرەتەكە بەشی خۆی چێژ و لەزەت وەربگرێت و پیاوەكەش هێشتنەوەی بەشێك لەوەی پێ خۆشە.\nلە ریوایەتێكی تردا پێغەمبەری خوا (ﷺ) فەرموویەتی: ((إذا خفضتِ فأشمي ولا تنهكي فإنه أسرى للوجه وأحظى للزوج)) [سلسلة الأحاديث الصحيحة رقم: (722)] .\nواتە: ئەگەر لێیت بڕی ئەوا ئەوەندەی لێ ببڕە كەوا بەشی ئافرەتەكە و مێردەكەشی تێدا بمێنێتەوە كە چێژی لێوەربگرن و لە بندا مەیبڕە بە شێوەیەك كە هیچی لێ نەهێڵیتەوە چونكە هێشتنەوەی بەشێك لەوە دەبێتە هۆی ئەوەی كە روومەتی ئافرەتەكە گەشاوە و درەوشاوە بێت و بەشی پیاوەكەشی تێدا بمێنێت.\nلە فەرموودەیەوە بە هەردوو ریوایەتەكەیەوە بۆمان دەردەكەوێت كە دەبێت لە كاتی سوننەتكردنی كچدا زۆری لێنەبڕێت بەڵكو دەبێت هەندێكی لاببرێت و هەندێكی بهێڵرێتەوە بۆ ئەوەی هەم ئافرەتەكە و هەم مێردەكەشی چێژ و لەزەتی لێوەربگرن: ((أحظى للمرأة)) ((وأحظى للزوج)).\nوە بە مێردەكەتیش بڵێ با ئەم فەرموودەیە پەیڕەو بكات لە كاتی ئەنجامدانی كاری جووت بووندا پێغەمبەری خوا (ﷺ) بە یەكێك لە هاوەڵانی فەرموو: ((تلاعبها وتلاعبك وتضاحكها وتضاحكك)) [صحيح الـجامع الصغير رقم: (4233)] واتە: یاری بكە لەگەڵ خێزانەكەتدا و با ئەویش یاریت لە گەڵدا بكات و لە گەڵیدا پێبكەنە و ئەویش تۆ پێبكەنێنێت.\nئایا خەتەنە کردن بۆ ئەو کەسەى کە تازە موسڵمان دەبێت واجبە ، وە چ کاتێ دەبێ خەتەنە بکات؟ حوکمی لابردنی موی قاچ چۆنێتى لابردنى مووى لاشىە وە ئایا کاتى بۆ دیارى کراوە؟ حوکمى تاشینى موی بەر و دواوە بۆ پیاوان و ئافرەتان ئایا حوكمى لادانى مووى ده‌ست و پێ چی یه؟\nسەردان: ٣,٢١٠ بەش: ڕەفتارە سروشتیەکان\nپرسیاری دواترحوكمی مەسحكردن لەسەر خوف و گۆرەوی چیە ؟ پرسیاری پێشترئایا داكه‌ندنى مـه‌سح له‌سه‌ر كراو ده‌ستنوێژ به‌تاڵ ده‌كاته‌وه ؟


ڕۆمانى (بۆنساى) ئەلێخاندرۆ زامبرا كرا به كوردى - بنکەی روناکبیریی گەلاوێژ :: Gelawej\nچاپکراو Jul 29, 2021\nنوسه‌ر و وه‌رگێڕى كورد (ئارام ڕەشید)، ڕۆمانى (بۆنساى) له نوسینى (ئەلێخاندرۆ زامبرا)ى كرد به كوردى و به‌شێوه‌ى (pdf) بڵاویكرده‌وه.\nرۆمانه‌كه له ئێستادا هه‌موان ده‌توانن بیخوێنه‌وه، (بۆ خوێندنه‌وه‌ى رۆمانه‌كه كلیك لێره بكه) كه ژماره‌ى لاپه‌ڕه‌كانى (86) لاپه‌ڕه‌یه، سه‌باره‌ت به‌م رۆمانه و كۆپى نه‌كردنى وه‌رگێڕ له سه‌ره‌تاكانى رۆمانه‌كه نوسیویه‌تى: "مافى ئه‌م به‌رهه‌مه پارێزراوه بۆ وه‌رگێڕ، هیچ كه‌س مافى له‌به‌رگرتنه‌وه‌یى نییه، به‌شبێوه‌ى كاغه‌زى".\nئارام ڕەشید، یه‌كێكه له نوسه‌ر و وه‌رگێڕه‌كانى كورد، پێشتر چه‌ند رۆمانێكی دیكه‌ى كردووه به کوردی، لە ماوەی رابردووشدا ڕۆمانى (ترس لە مەرگ)ی نوسەر (ستیڤ تۆڵتز) و ڕۆمانى (ڕێگاكانى گەڕانەوە بۆ ماڵەوە) له نوسینى (ئەلێخاندرۆ زامبرا) چاپ و بڵاوكردەوە.\n"ئەدەبیات لەمە جوانتر نانووسرێت"\nبۆنساى چیرۆكى خۆشەویستى نێوان «خولیۆ» و «ئێمیلیا»یە، دوو لاوى چیللیایى، كە هەر لە یەكەمین ڕستەوە ئاخروعاقیبەتیان ڕوون دەبێتەوە: «ئێمیلیا دەمرێت و ئەو بەتەنیا دەمێنێتەوە، گەرچى چەندین ساڵ پێش مردنى ئەویش، ئەو هەر تەنیا بووە.» ئەمە یەكەمین ڕستەى ڕۆمانەكەیە، بەڵام پرۆسەى گێڕانەوە پێشبینینەكراوە. ڕۆمانێك كە دەستپێكەكەى كۆتاییە و كۆتاییەكەشى كۆتاییەكى واقعییە. ئەدەبیات لەمە جوانتر نانووسرێت: «ئێمیلیا دەمرێت، خولیۆ نامرێت. باقییەكەى ئەدەبیاتە.»\n"هەردووكیان دەڵێن پرۆستیان خوێندووەتەوە"\nخولیۆ و ئێمیلیا پێكدى ئاشنا دەبن، پێكەوە دەخەون، ئەوسا عاشقى یەكتر دەبن، هەر بەم سادەییە. لێكدى جیا دەبنەوە، بێ درامێك. جوانیى لە خودى ئەم تراژیدیایەدایە، لەو هەقیقەتەى كە خۆشەویستیان بەرانبەر یەكتر كاڵ دەبێتەوە، بەڵام وابەستەى یەكتر دەمێننەوە، تەنانەت ئەگەر هەموو شتێكیش تەواو بووبێت. زامبرا لە چەند ڕستەى كورت دا وابەستەیى قووڵى ئەوان نیشان دەدات: هەردووكیان دەڵێن پرۆستیان خوێندووەتەوە، هەردووكیشیان درۆ دەكەن.\nڕەخنەگرانى ئەدەبى دەیانپرسى: زامبرا كێیە؟\nڕۆمانى بۆنساى، شۆكێك بوو لە مێژووى ئەدەبیاتى ئەمەریكاى لاتین. ڕەخنەگرانى ئەدەبى دەیانپرسى: زامبرا كێیە؟ چۆن دەبێت نووسەرێك بە ڕۆمانێكى وا بچكۆلەوە، كاریگەرییەكى وا گەورەى لەسەر خوێنەران دانابێت؟ چۆن دەكرێت گشت ڕەخنەكان ستایشئامێز بن، لە كاتێكدا ئەم كتێبە بچكۆلەیە، چیرۆكێكى سادەى عاشقانەى هەیە؟\nئەلیخاندرۆ زامبرا (Alejandro Zambra)، رۆماننوس و چیركۆننوس شاعیر و نوسەرى چیلى، له رۆژى 24/9/1975 له شارى سانتیاگۆ له دایكبووه، بە یەکێک لە باشترین ڕۆماننووسە گەنجەکانی گرانتا بە زمانی ئیسپانی هەڵبژێردراوە، لە لایەن جونۆت دیاز و دانیێل ئالارکۆنەوە ڕێزی لێ نراوە، پێش تەمەنى چل ساڵیى یەكێك بووە لە ئەندامانى گرووپى «بۆگۆتا 39» كە بە باشترین نوسەرە لاوەكانى ئەدەبیاتى ئەمەریكاى لاتین دادەنرێن، له ساڵى 2006 به نوسینى ڕۆمانی (بۆنسای) خەڵاتی ڕەخنەگرانی چیلی پێدراوه، له ساڵى 2009 خەڵاتی باشترین کتێبی وەرگێڕدراوى پێدراوه، لە ساڵى 2011 له‌لایه‌ن نوسەر و دەرهێنەر کریستیان خیمێنێز بە هەمان ناوەوە ڕۆمانەکەی کردووەتە فیلم، رۆمانى (ڕێگاکانی گەڕانەوە بۆ ماڵەوە) و ڕۆمانى (بۆنساى) له‌لایه‌ن وه‌رگێڕى كورد (ئارام ره‌شید) كراوه‌ته كوردى.


بەهۆى ئاگرى هەفتەى ڕابردوو کە هێشتا گڕى لێ بەرز دەبێتەوە، لە ئوسترالیا هشدارى باهۆزێکى مەترسیدار دەدرێت.\nئوسترالیا لە چاوەڕوانى باهۆزێکى مەترسیدارە، بەهۆى کاریگەرییەکانى ئاگرەکەى کە لە دوو ویلایەتى ئەو وڵاتەکە هەفتەى ڕابردوو کەوتەوە، بەهۆیانەوە تا ئێستا 270 خانو لەناوچون، لەگەڵ پێنج هەزار کیلۆمەترى چوارگۆشە زەوى.\nنوسینگەى کەشناسى ئەو وڵاتە هۆشداریداوە لەوەى باهۆز و گەردەلول قەبارەى هەڕەشەکان زیاتر دەکەن بۆ سەر کۆمەڵگاکانى نیشتەجێبوون، بەتایبەت لەو دوو ویلایەتەى لە کەناراوەکانى ڕۆژهەڵاتى وڵاتەکە، کە بەهۆى ئاگرەکەى هەینى ڕابردووەوە وێران بوون.\nئەم هۆشدارییەى ئێستاش دواى ئەوە دێت، ڕۆژى چوارشەممەى ڕابردوو هۆشداریدرا لەوەى لە نیو ساوس وێڵز ئاگرێک کەوتوەتەوە، لەگەڵ بوونى بارى لەناکاو لە کوینزلاند.\nبەگوێرەى ئامارەکانى ئەو وڵاتە، لە نیو ساوس 259 خانو وێران بوون لە هەفتەى ڕابردوودا تا ئێستاش 59 ئاگرى نێو دارستانەکان کۆنتڕۆڵنەکراون، لە ویلایەتى کوینزلاندیش، 16 خانو لەناوچوون و هێشتا 57 ئاگر گڕیان لێ بەرز دەبێتەوە.\nمیدیاکانى ئەو وڵاتە لە زارى کاربەدەستانەوە بڵاویانکردووەتەوە، وەرزى ئاگر لەمساڵدا زوتر دەستى پێکرد.\n20:18 سێ شه‌ممه 24 کانونی یەکەم 2019\nپێشبینی تەقینەوەی تەنێکی ئاسمانی دەکرێت کە هەزار و 400 ئەوەندەی خۆر گەورەیە


24/06/2019 690 جار خوێندراوه‌ته‌وه\nپارتی دیموكراتی كوردستان ئەو ڕێككەوتننامەی ئاشكراكردووە، كە لە نێوان نێچیرڤان بارزانی سەرۆكی هەرێمی كوردستان و عادل عەبدولمەهدی سەرۆك وەزیری عێراقدا واژووكراوە.\nڕێككەوتننامەكە تایبەت بە پێكهێنانی چەند لیژنەیەكی هاوبەش بۆ سفركردنەوەی كێشە و تەنگژەكانی نێوان هەردوولابووە، كە پارتی ئاماژەی بەوەش كردووە دوا سەردانەكەی نێچیرڤان بارزانی بۆ بەغدا زۆر بەرهەمدار بووە.\nبەشار كیكی پەرلەمانتاری ئەو حیزبە لە لێدوانێكی بۆ "ئەلمەعلومە" ڕایگەیاندووە، سەردانەكەی نێچیرڤان بارزانی و دانوستانەكانی لە بەغدا ئەرێنی و زۆر بەرهەمدار بووە.\nبەشار كیكی راشیگەیاند، سەرۆكی هەرێمی كوردستان و سەرۆكی ئەنجومەنی وەزیرانی عێراق لەسەر ئەوە ڕێككەوتوون، كە چەند لیژنەیەكی هاوبەش لە نێوان بەغدا و هەولێر پێكبێنن بۆ چارەسەركردنی كێشە و تەنگژەكانی نێوانیان و سفركردنەوەی گرفتەكانیان، ئەمەش لە ڕێگەی واژۆكردنی چەند ڕێككەتننامەیەك لە نێوان هەردوولا.\nپەرلەمانتاری ناوبراو ئاماژەی بەوەشكردووە، گرنگترین تەنگژەی نێوان هەرێم و بەغدا موچەی فەرمانبەرانی هەرێمی كوردستان و هەناردەكردنی نەوت و ناوچە دابڕیندراوەكانن، كە دەكرێت بە ڕێبازی دەستووری چارەسەر بكرێن.\nئەوەشی وت: لە چەند ڕۆژی ڕابردوودا ئەو لیژنانە دەستبەكاردەبن، بەبێ ئەوەی وردەكاری زیاتر لەو بارەوە بخاتەڕوو.


چۆن خانوویەک بەکرێ بگرین؟ بەشی دووەم - هەرزان بڵاگ\nدامەزران و کار\nچۆن خانوویەک بەکرێ بگرین؟ بەشی دووەم\nكانونی دووه‌م 21, 2020\n29 جار بینراوە\n2 خولەك خوێندنەوەی كات دەبات\nئەم بابەتە بەشی دووەمی ئەم بابەتەیە: چۆن خانوویەک بەکرێ بگرین؟ بەشی یەکەم و لەسەر بڵاگی هەرزان دەیخوێننەوە.\nکەوایە سەرەتا بەشی یەکەمی بابەتەکە بخوێننەوە و پاشان دووەم بەشەکەی چاو لێ بکەن.\nلە بەشی یەکەمی چۆنێتیی بەکرێگرتنی خانوو یان شوقەدا باس لە 10 بابەتی گرنگ کرا کەوا دەبێ بەوردی گرنگیی پێ بدرێت و لەم بەشەشدا 10 تێبینیی گرنگیی دیکەتان دەخرێتە بەردەست کەوا بەبێ ڕەچاوکردنی ئەمانە لەوانەیە تووشی زیان ببن.\nئەگەر ئەو شوێنەی بڕیارە بەکرێی بگرن لە نهۆمەکانی سەرەوەیە، بوونی مەسعەد زۆر گرنگە. دەبێ سەرنج بدەن مەسعەدەکە بۆشایی و جێگای پێویستی بۆ هەواگۆڕی هەبێت. پانتاییی مەسعەدەکەش گرنگە. باشتر وایە پانتاییی درگای مەسعەدەکە زیاتر لە 60 سم بێت، ئەم قیاسە لە کاتی ماڵگواستنەوە و سەر و خوارپێکردنی کەلوپەلەکاندا زۆر گرنگە. هەروەها ئەو یەکەیانەی کەوا هۆدەی مەسعەدەکەیان لەناو یەکەی نیشتەجێبوونەکەدا دانراوە، هەڵمەبژێرن چوونکە دەنگە دەنگی چوونەسەرەوە و هاتنەخوارەوەی مەسعەدەکە زۆر ئازاربەخشە.\nجیابوونی سەعاتی کارەبایی\nئەو خانووانە هەڵبژێرن کەوا بۆ ئاو و کارەبا و … سەعاتی کارەباییی تایبەت بە خۆیانیان هەیە.\nکاتێک بارودۆخی قادرمەی بیناکە تاوتوێ دەکەن سەرنج بدەنە هەندێ بابەت وەک: ڕەهەندە ستانداردەکانی قادرمە، ڕەوش و جۆری دیوارەکانی قادرمەکە، ڕووناکبوونی ئەو شوێنە و … .\nجەرەسی درگا (جەرەسی ئەلیکترۆنی)\nبوونی جەرەسی ئەلیکترۆنی ڕەوشی ئەمنیی بیناکە بەرزتر دەکاتەوە و چوونەژوورەوە و هاتنەدەرەوەی کەسەکان کۆنترۆڵ دەکات.\nبەهۆی بچووکبوونی شوقەکان، بوونی مەخزەن بۆ هەڵگرتنی کەلوپەلە ناپێویستەکان زۆر گرنگە.\nسیستەمی سارد و گەرمکەرەوەی ماڵ\nئەمەش یەکێک لەو بابەتانەیە کەوا لە کاتی بەکرێگرتنی خانوو یان شەقەیەک دەبێ بەوردی سەرنجی بدەنێ. دیارە ئەو خانوو و شوقەیانەی سیستەمی گەرمکەرەوەی شۆفاژ و سیستەمی ساردکەرەوەی سپڵیتیان تیایە، مانەوە و ژیان تیایاندا ئاسانتر و بێکێشەترە.\nڕەوشی ئەمنیی بینا\nبەوردی سەرنجی ڕەوشی ئەمنیی بیناکە بدەن. ڕەوشی مەسعەدەکە، قادرمەی ڕاکردن، پتەوبوونی بینا (دژەبومەلەرزەبوون) تاوتوێ بکەن.\nتاوتوێکردنی تێچووی ئاسانکاریی زیاتر\nسەرنجی ئاسانکارییەکانی بیناکە بدەن. چوونکە بوونی ئاسانکاریی زیاتر دەتوانێ تێچووتان بباتە سەرەوە. بۆ نموونە شوقەیەک کەوا مەلەوانگە و پاسەوانی هەیە، دیارە نرخیشی بەرزترە.\nدڵنیابوونەوە لە تاپۆی خاوەندارێتی\nلە کاتی بەکرێگرتنی شوقە یان خانوویەکدا دەبێ بۆخۆتان چاو لە تاپۆی خانووەکە بکەن و خاوەندارێتیی خاوەنەکەی لاتان بسەلمێت.\nباشتر وایە لە کاتی بەکرێگرتنی خانوو یان شوقەیەکدا گرێبەستێک لەنێوان ئەو دوو کەسەدا ببێت بۆ ئەوەی دواتر تووشی کێشە نەبنەوە.\nبۆ کڕین و فرۆشتن یان بەکرێدان و بەکرێگرتنی هەر موڵکێک سەردانی سایتی هەرزان بکەن.\nبەکرێدان بەکرێگرتن چۆن خانوو یان شوقەیەک بەکرێ بگرین؟ خانوو شوقە موڵک\nبینینی هەموو بابەتەکان\nچۆن بتوانین بزانین خانوو یان شوقەیەک چەند ئەژی؟\nپێش لە کرێگرتنی خانوویەک ئەم تێبینییانە بزانن. بەشی یەکەم\nلەوانەیە ئەمانەشت بەدڵ بێ\nنۆ(9) تایبەتمەندیی خانوویەکی حەوشەداری خۆش بۆ ئەوانەی خۆشیان لە ژیان لە شوقەدا نایە\nئەم بابەتە لەسەر خانووی حەوشەدارە و لەلایەن تیمی ناوەڕپکی بڵاگی هەرزانەوە نووسراوە بۆ دۆزینەوەی خانووە حەوشەدارەکان تەنها نابێ سەردانی نووسینگەکان بکرێ. ژمارەی ئەم جۆرە خانوویانە زۆر نییە. بەڵام ژیان لەناو ئەم جۆرە...\n254 جار بینراوە\nباشترین یەکەی نیشتەجێبوون لە کام نهۆمی شوقەدایە؟\nئەم بابەتە لەسەر باشترین یەکەی نیشتەجێبوونە لە شوقەکاندا و لە بڵاگی هەرزان ئەیخوێننەوە. هەمیشە کڕیار و کرێچییەکان پرسیاریا لەسەر ئەوەیە کام نهۆم لە شوقەکاندا ونجاوترە بۆ ژیان؟ وەڵامی ئەم پرسیارە هاوپیوەندە بە کۆمەڵێک...\n296 جار بینراوە\nکێشەکانی بەنووسراونەکردنی گرێبەستەکان\nئەم بابەتە لەسەر کێشەکانی بەنووسراونەکردنی گرێبەستەکانە و لەسەر بڵاگی هەرزان ئەیخوێننەوە. بۆچی نابێ زارەکی خانوو، دووکان یان هەر شتێکی تر بەکرێ بگیرێت؟ داڵانی داگاکان پڕن لەو کەسانەی بەهۆی نەنووسینی گرێبەستەوە تووشی...\n205 جار بینراوە\nخانووی کۆن بکڕە، بیکە بە شوێنێکی گەشتیاری\nئەم بابەتە لەسەر خانووە کۆنەکانە و لە بڵاگی سایتی هەرزان دەیخوێننەوە. تاکوو چەن ساڵێک پێش ئێستا ئەندازیاران بەزەیییان بە هیچ خانوویەکی کۆندا نەدەهاتەوە. خانوویەکی کۆنیان لەسەر شەقامێک چاو لێ کردایە؛ مانگێک دواتر ببووە...\n377 جار بینراوە\nئەپڵیكەیشنی هەرزان دابەزێنن\nدابەزاندن بۆ ئەندرۆید\nدابەزاندن بۆ ئایفۆن\nهەرزان خزمەتگوزاریێكە بۆ كڕین و فرۆشتنی ئۆنڵاین.\nهەرچییەكتان هەیە لە هەرزان بەئاسانی و بەخۆڕایی ڕێكلامی بۆ بكەن و لە كەمترین كاتدا بیگەیەننە دەستی كڕیار و هەرچییەكیشتان پێویستە لە ڕێگەی هەرزانەوە بیكڕن.\nلە هەرزاندا دەشتوانن كاڵا و خزمەتگوزاری و كارەكەشتان بە هەمووان بناسێنن و هەلی كاری گونجاویش بدۆزنەوە.\nلە ڕێگەی ئەپی هەرزانەوە دەتوانن بەئاسانی و ڕاستەوخۆ پێوەندی بە فرۆشیاری كاڵاكانەوە بكەن.\nگرانترین سەیارەکانی جیهان بناسن ئه‌یلول 19, 2020\nبۆچی پاتریی سەیارە شەحنی بەتاڵ ئەبێتەوە؟ ئه‌یلول 6, 2020\nسیستەمی برەیکی EBD چییە و جیاوازییەکەی لەگەڵ ABS چییە؟ ئه‌یلول 1, 2020\nنیشانەکانی خراپبوونی فیت پەمپ ئاب 27, 2020\nCopyright © 2021 . Harzaan. All rights reserved


وێرانکاری، هیجرەت و پێکهاتە نوێکان – بزاڤی خزمەت\nوێرانکاری، هیجرەت و پێکهاتە نوێکان\nمەولا جەلالەدینی ڕۆمی لە ساڵی ١٢٠٧ زاینی لە شاری بەهل لە دایک بوو. لە تەمەنی منداڵیەوە لەگەڵ باوکی بوو کە ناوی بەهائودین بەلەد بوو، لە ترسی دڕندەیی مەغۆلەکان، لە ڕێگەی مەککە و بەغداد و شامەوە هاتە ناوچەی ئەنەدۆڵو، کە لەوکاتەدا شوێنێکی پارێزراو بوو لە دەستی مەغۆل.\nدوای ١٦ ساڵ لەم گەشتە دوور و درێژە دواجار هاتنە کۆنیا و لەوێ گیرسانەوە. وانەی لە چەند زانایەکی گەورەی وەک بورهانەدین وەرگرت. لە دوای وەفاتی باوکی لە ساڵی ١٢٣٠، وەک مامۆستایەک دەستی کرد بە وانە وتنەوە. لەم کاتەدا چاوی بە شەمسی تەبریزی دەکەوێت. بە یەک گەشتنی شەمسی تەبریزی و ڕۆمی، وەک دەرخستنی پشکۆیەکی ئاگر وەهایە کە بە خۆڵە مێش شاردراوەتەوە و وەک لادانی پەردەیە لەسەر جوانیەکی بێ هاوتا کە لە ژێر پەردەوە بە شاراوەیی ماوەتەوە.\nئێفلاکی دەدە، لە کتێبی “مناقب العارفین” سەبارەت بە شەمسی تەبریزی کەوا لە بابەتی ڕاگەیاندنی حەقیقەتدا چ ئاگادارکەرەوەیەک بووە، بەم شێوەیە باسی دەکات:\nڕۆژێک لە خانی وەزیر ناسرودین مەراسیمێکی گەورە هەبوو. روتبەی شێخیان دەدا بە زاتێکی گەورە. هەموو شێخان، زانایان، عارفان، کاربەدەستان لەوێدا ئامادە بوون. هەریەکەیان لە بابەتی جیاوازی زانستەکاندا قسەیان دەکرد و مەجلیسێکی گەرمیان دروست کردبوو. شەمسی تەبریزی کە لە گۆشەیەکەوە سەیری دەکرد و هەموویانی خستبوویە ژێر چاودێریەوە، لە پڕێکدا هەستایە سەر پێ و وتی:\nهەتا کەی لە فڵان و فیسارەوە ڕیوایەت دەگێڕنەوە و شانازی بە خۆتانەوە دەکەن، کەی سواری عەرەبانەیەکی بێ ئەسپ دەبن و بەرەو مەیدانی قارەمانان ڕادەکەن؟ کەس هەیە لە نێو ئێوەدا بڵێت: خودا فڵان شتی خستە دڵمەوە و فڵان هەواڵی پێدام، هەتا کەی بە گۆچانی کەسانی تر بە پێوە ڕادەوەستن؟ ئەو قسانەی لە حەدیس و تەفسیر و حیکمەتی زانایانەوە دەیگێڕنەوە، ئەوانە هەمووی قسە و وتاری قارەمانە مەردەکانە کە لە مەیدانی مەرداندا دانیشتبوون، ئەوان باسیان لەو هەواڵانە دەکرد کە بە خۆیان گەشتبوو، مادام پیاوەکان ئەم سەردەمە ئێوەن، کەواتە ئەزموون و وتەکانی ئێوە بریتیە لە چی؟\nسەردەمی ژیانی مەولا جەلالەدینی ڕۆمی، جیهانی ئیسلام بە هۆی داگیرکاری و وێرانکاری مەغۆلەکانەوە بە تەواوی کەوتبووە لەرزینەوە. زانایان، هونەرمەندان، شێخان، دەروێشان، بە دوای شوێنێکدا دەگەڕان کە لە دەستی مەغۆل پارێزراو بن، ئەو شوێنەش لەو سەردەمەدا، هیچ شوێنێک نەبوو جگە لە قەلەمڕەوی ژێر دەستی عەلادینی کەیکوباتی گەورە. ئەم فەرمانڕەوایەی ژێر دەستی ئەم سوڵتانە، بەهۆی شوێنی ٩٥ کاروان سەرا و، ڕێگای کاروانی بازرگانی گەورە ، نەخۆشخانە، مەدرەسە، دامودەزگای زانستی و فەنی ئەو کاتەوە، جێگای خۆزگە پێخواستنی هەموو لایەک و چاوتێبڕینی دوژمنانیش بوو.ئەوانەی لە دەستی مەغۆل ڕایاندەکرد، لە دوای خۆیانەوە شاری وێران بوو، خان و ماڵی خاپور کراو، سەڵەتەنەتی دونیایی لەناوبراویان جێدەهێشت.\nئەوانەی پێش ڕۆژێک سوڵتان و دەوڵەمەند بوون، ئەمڕۆ کۆیلە و هەژار و لێقەوماو سواڵکەر دەردەچوون.\nلە بەرامبەر ئەم وێرانکاریەدا، کاربەدەستانی جیهانی ئیسلام هیوابڕاو و دەستەوسان بوو بوون. لە چینی سەرەوە هەتا عەوامی خەڵک، ڕەشبینی هەموو لایەکی داگرتبوو. مەغۆلەکان کە قەومێکی بتپەرسبوون، وێرانکاری و داگیرکاریان بۆ خاکی ئیسلام و مەدەنیەتەکەی، وای لە زۆرێک لە هاوڵاتیان کردبوو کە باوەڕیان بە کاربەدەستانیان نەمێنێت و، تەنانەت باوەڕیان بە ئاینی ئیسلامیش لاواز ببوو. لە ساتە وەختێکی ئاوەهادا ڕێنیشاندەرێکی وەک مەولانا سەریان هەڵدا.ئەم زاتە گەورانە لە بەرامبەر شاڵاوی خاچپەرستان جەنگاون و، بەرگری ناوچەی ئیزنیک، جەنگەکانی ئێسکیشەهیر، جەنگەکانی چواردەوری کۆنیا، جەنگەکانی چواردەوری شاخی بولغاریان سەرکەوتوانە تێپەڕاند و، هەمیشە تەڵقینی ئەوەیان بە گوێی ڕۆڵەکانی ئەنەدۆڵودا دەدا:\nئەم بارودۆخەی ئێستا تاقیکردنەوەیەکە بەسەرمان هاتووە، ئیسلام دووبارە سەردەکەوێتەوە.\nبەڵێ، مەولانا یەکێک بوو لەو ڕێنیشاندەرانە و بگرە لە هەموویان گەورەتریش بوو.\nحەزرەتی مەولانا، بە پێچەوانەی ڕێنیشاندەرە گەورەکانی ناوچەی ئەنەدۆڵو، مەغۆلەکانی بە موسوڵمانەکانی داهاتوو لە قەڵەم دەدا و وەک کافرێک تەماشای نەدەکردن. هەربۆیە لە شیعرێکیدا دەڵێت:\nتۆ لە تەتەرەکان دەترسیت کەوا لە خوا ناترسن\nمنیش بۆ ناساندنی جوانیەکانی ئیسلام بەوان\nبە قەڵغانێکی دوو سەد ڕوەوە هێرشیان بۆ دەبەم\nهەرواش دەرچوو، کاتێک خانمی ناوچەی ئەبەکا بە ناوی خوداوەند سەلجوق خاتون شاژنی سەلجوقیەکان، کەسێکی وەک مەحمود غەزان خانی بە ئاینی ئیسلام پەروەردە کرد، حەزیان کرد بەوەی چاویان بە یەکێک لە نەوەکانی مەولانا بکەوێت بە ناوی عارف چەلەبی.\nبە گوێرەی ڕیوایەتەکانی ئەفلاکی، عارف چەلەبی کاتێک سەردانی تەبریز دەکات، یەکێک لە ناسیاوەکانی مەحمود غەزان خانیش باس گەورەیی ئەو زاتەی بۆ دەکەن. خانیش شێخەکانی چواردەوری خۆی کۆ دەکاتەوە و پرسیاری مەولانایان لێدەکات.\nئەوانیش باس لە گەورەیی مەولانا دەکەن و ئەو پارچە هۆنراوەیەی سەرەوەی بۆ دەخوێننەوە.\nخانیش فەرمان دەکات ئەم پارچە هۆنراوەیە لەسەر جبەیەک بنوسنەوە و بە ئاڵتون نەخشی چواردەورەکەی بکەن.\nکاتێک لەسەر تەختی فەرمانڕەوایی دادەنیشێت بەردەوام ئەم جبەیە لەبەر دەکات و دەڵێت: مەولانا ئەم پارچە هۆنراوەیەی بۆ من نوسیوە، چونکە لە ناو مەغۆلەکاندا تەنیا منم ئاینی ئیسلامم هەڵبژاردووە. تەتەرەکانیش لە دوای منەوە موسوڵمان بوون”.\nدەڵێن هەمیشە بەم شێوەیە شانازی بە خۆیەوە کردووە.\nدەڵێن دواتر فەرمانڕەوایەکی تر بە ناوی کەیهاتوو دەیەوێت کۆنیا تاڵان بکات، بەڵام شەو لە خەویدا مەولانا دەبینێت و پەشیمان دەبێتەوە. هەروەها تەوبەش دەکات و دواتر زیارەتی گۆڕی مەولانا دەکات.\nبەڵێ ئەو کارەی کە سەربازەکان پێیان نەدەکرا، ئەو موڕشید و ڕێنیشاندەرە گەورانە لە گۆشەی خۆیانەوە ئەنجامیاندا.\nمێژووش گەر کت و متیش دووبارە نەبێتەوە، بە شێوەیەکی هاوشێوە دووبارە دەبێتەوە. گەر سەیری ڕۆژگاری ئەمڕۆشمان بکەین، کە هەندێک لایەنی لەو ڕۆژگارە دەچێت، دەبێت پەند و وانە لە کارەکانی مەولانا وەربگرین. بە تایبەت مەولانی ئەمڕۆمان و، هەروەها با خوێندنەوەی ئەو کتێبەی شەفیق جان لەسەر ژیانی نوسیوێتی لەگەڵ پێشەکیەکەیدا لە یاد نەکەین.\nهەواڵەکانی ئەمڕۆ 2018.09.04


Aras Welcomes you: پەیامی وێنە - ١\nپەیامی وێنە - ١\nوێنە: ڕووکاری ماڵپەڕی ئاوێنە لەسەر وێبگەڕی IE\nشیتەڵکردن: بەهۆی دەستکاریی کردن یان نوێکردنەوەی بەشێک لە ستایڵی وێبگەکە بۆی هەیە چەند خولەکێک تاکو گۆڕینەکان دەچەسپێن، شێواز (ستایڵ style) لەبری ئەوەی باشتر ببێ، تێک دەچێ. لەم وێنەیەدا، پەڕگەی ستایڵ نەدۆزراوەتەوە، لەسەر وێبگەڕی تریش وەکو فایەرفۆکس، هەمان شت بوو.\nئاوێنە لەسەر بنچینەی (وۆردپرێس WordPress) دروستکراوە، بەهۆی بزۆکی پەڕەکانیەوە دەبوو کاری لەو شێوەیە ڕوو نەدات، بەڵام بەهۆی ئەوەی زۆر لە ماڵپەڕە کوردییەکان و ئاوێنەش بێگومان، کۆمەڵێک پەڕگەی وەک ستایڵ، فۆنت، بەیداخ، وێنۆچکە، ...هتد کاش دەکرێن بۆئەوەی لاپەڕەکان زوو بکرێنەوە، هاوکات لە ڕاژەی (CDN) یا (کلاودفلەیەر Cloud Flayer) کە بۆ خۆپاراستن لە هاککردن و هێرشبردن پەنای بۆ دەبرێت، کاش دەکرێت. ئەوسا دەبێت پاش گۆڕینی ستایڵ یان شێوازی لاپەڕەکان، ئەو کاشانە بسڕیتەوە و پەڕە نوێیەکان بخەیتە بری کۆنەکان.\nوێبداڕێژ ئەم کردەیە لە پشتەوە ئەنجام ئەدات، بۆئەوەی خوێنەری وەکو من، کە سەردانی ماڵپەڕەکەیان دەکەم دیمەنی لەو شێوەیەی سەرەوە یان پەڕەیەکی بەتاڵ نەبینم. ئەمە لە ڕێی خودی وێبگەڕەکانەوە ئەنجام ئەدرێت. لەگەڵیدا وێبداڕێژ لەسەر پەڕەی ڕاستەوخۆ تاقیکاریی هەرگیز ئەنجام نادا، بەڵکو سەرهێڵ پەڕەیەکی هاوشێوە دروست دەکات و لەسەر چەند سەکۆیەکەوە تاقی دەکاتەوە، ئەوسا دەتوانێت بڕیار لە کۆچکردن بدا بەرەو نوێکارییەکانی.\nپوختە: کەموکورتی هەیە لە ڕەوتی ئەنجامدانی کارەکاندا. لە تاقیکاریی، لە نوێکردنەوە، لە شێوازی گۆڕینی لاپەڕەکانی وێبگەکە.\nتاکو وێنە و شیتەڵکارییەکی تر سەرکەوتوو بن.\n* پەیامی وێنە زنجیرە بابەتێک دەبن، کە بە پێی کات و بوونی پەیامێکی تایبەتی لە وێنەیەکدا دەیانووسم و بڵاویان دەکەمەوە. مەبەست لێی گەیاندنی شارەزایی خۆمە لە ڕێی شیتەڵکردن و لێدوانەوە، هاوکات کردنەوەی گفتوگۆی کراوەیە بۆ پەخشکردنی زانست بە زمانی کوردی. بۆئەوەی هەموو سوودمەندبین لە شارەزایی یەکتر، وێنەکان دەکەینە نێوانەبەستێک.\nTags: CSS , ئاوێنە , پرۆژە , تەکنۆلۆجیا , زانست , ستایڵ , ماڵپەڕ , وێب , وێبداڕێژ , وێنە و هەواڵ


سه‌رۆک ئۆباما ئه‌م شه‌و گوتارێک سه‌باره‌ت به ستراتێژی خۆی له دژی داعش پێشکه‌ش ده‌کات\nئەمەریکا زیاتر لە ١٠٠ هێرشی هەوایی بۆ سەر ملیتانەکان لە عێراق بەڕیوەبردوە، کە پشتیوانی لە هێزەکانی خۆجیی و پارێزگاری لە دامەزراوە سەرەکی یەکان دەکات.\nڕێبەرانی جیهان ئەمڕۆ چوارشەمە دەڕواننە وتار پێشکەش کردنەکەی سەرۆک ئۆباما بۆ ئەوەی ببینن ئه‌و لە دانانی ستراتێژی بۆ شەری دژی دەولەتی ئیسلامی عێڕاق و شام چەندە چۆتە پێش، بە تایبەتی پێیان خۆشە بزانن داخوا ئەو لە توانای دا دەبێت ولاتانی خۆرهەڵاتی ناوەڕاست لە هاوبەندی یەک دا کۆبکاتەوە کە حەوتووی ڕابردوو ڕایگەیاند. پەیامنێری دەنگی ئەمەریکا ئەل پەسین له له نده‌نه‌وه ڕاپۆرت دەکات.\nلە کۆبوونەوەی لوتکەیی حەوتووی ڕابردوو، نزیکەی زیاتر لە دە وڵات پەسندیان کرد لە سەر لایەنەکانی زانیاری نەهێنی، لوجێستیکی و هی تری شەر پێکەوە کار بکەن.\nئێستا سەرۆک ئۆباما دەستی بە ستراتێژێکی بەرفرەوانتر کردوە و بانگ هێشتنی وڵاتانی زۆرتر دەکات تێکەڵ بە هاوبەندی یەکە بن، مەسەلەیەک کە لە کۆتایی کۆبوونەوەکەدا سەرۆک ئاماژەی پێکرر.\n"پێم وایە ئه‌وه گرینگێکی زۆری هەیە کە ئێمە وڵاتانی عەڕەب، و بە تایبەتی زۆرینەی وڵاتانی سونی مان هەیە، کە ئەو جۆرە توندڕەوی یە پەسند ناکەن ئه‌وه‌ی ئێمە لە داعشمان دیوە و ئه‌و وڵاتانه دەڵێن ئەوە بە پێی ئیسلام نیە، و ئامادەن چالاکانە لە گەڵ ئێمە لە ئەو شەردا بەشداری بکەن."\nکارناسان دەڵێن بەشداری وڵاتانی خۆرهەلاتی ناوەڕاست بۆ شکستدانی شەرەوانانی ملیتان گەلێک گرنگی هەیە، ئەوانەی بە داعش ناسراون و ناوی ئێستایان دەولەتی ئیسلامی عێڕاق و شامە. ئەو ملیتانانە ناوچەکانی زۆری عێراق و سوریایان گرتووە، و هەزاران کەسی خۆجێی یان یان کوشتوە و یان ترسیان خستۆتە نێو خەڵک.\nبە ئەو حاڵەش ڕاوێژکاری لێکۆڵینەوە کاتلین مەک ئینیس لە چاتام هاوسی لەندەن هوشیاری دەدات کە هاوبەندی یەکان زۆر ئاسان پێک دین هەتا ئەوەی بەردەوامیان هەبێت و به‌رده‌وام بن.\n"لە دەمێکدا هەرکەسێک کۆکە کە داعش جێگای نیفرەت و بێزاریە، پیویستە شکست بدرێن، بەڵام ڕۆلگێرانی هەریمی - وەک تورکیا، ئیران، عەڕەبستانی سعودی، ئوردون، قه‌ته‌ر- ئەوانە هەموویان بەرژەوەندی یەکانی و مەبەستەکانی جیاوازیان بۆ هەریمەکە هەیە."\nسەرۆک ئۆباما ناچارە سەخت هەوڵبدات بۆ ئەوەی تەنانەت هاوپەیمانانی ئەمەریکا بە قەناعەت بهێنێت کە لە شەڕی دژی دەوڵەتی ئیسلامی عێڕاق وشام زیاتر شەربکەن، ئەمەش بە پێی جەیمز بۆیس لە کاڵێجی پاشایەتی لەندەنە، کە لە ڕێگای سکایپەوە دەدوا.\n"یەکێک لە گرفتەکان، پێم وایە کە بۆ دەسەلاتدارانی ئەرووپا زۆر سەختە کە سەرۆک و بەڕێوەبەرایەتی یەک بە جیدی وەربگرن کە تەنیا حەوتوویەک لە مەو پێش یان زیاتر دەیگوت کە سەبارەت بە ئەوە کە ڕوو دەدات هیچ ستراتێژی یەکی نیە."\nبە ئەو حاڵەش، بریتانیا هەر پێشتر رایگەیاندووە چەکان بە لەشکری عێراق دەفرۆشێت، و کارناسان دەڵێن پێک هێنانی حکومه‌تێکی نوێی عێڕاق بۆی هەیە وابکات عێراقێکانی زیاتر بەشداری لە شەری لە دژی داعشدا بکەن.\nمەبەستی سەرۆک ئۆباما مەرج نیە سازکردنی هاوبەندی یەکی گەورە بێت وەک ئەوەی ئەمەریکا لە ئەفغانستان دا هەیبوو کە نزیکەی ٦٠ وڵات بوون و کە لە ڕی و ڕەسمی کۆبوونەوەی لوتکەیی ناتۆ ڕێزی لە خانەنشینانی لەشکری و سەربازەکانی گیان بەختکراو گرت.\nبەڵام کارناسان دەڵێن ئەو هاوبەندی یە بە ڕادەی پێویست بەرفرەوان و لە توانایی دا دەبێت شەری دوژمنێکی وەک تالیبان لە ئەفغانستانی بکات، واتا ملیتانێک کە هێشتان ناوچەی بەرفرەوان کۆنتڕۆڵ دەکات.\nلە ئەم دەیان ساڵەی دوایی، ئەمەریکا پێشەنگی هاوبەندی یەکان لە عێراق و ئەفغانستان بوە. لە ماوەیەکی کەم دا، جیهان گوێبیسی بۆچوونەکانی ئۆباما بۆ هاوبەندی یەکی نوێ بۆ شەڕ لە دژی هەڕەشەیەکی نوێ لە هەمان بەش لە جیهان دا دەبێت.


2021/08/31 91 جار بینراوە\nپزیشکێکی پسپۆڕی نەخۆشیەکانی ژنان و مناڵبون باسلەوەدەکات ژنانی دوگیانی توشبو بە کۆرۆنا بەرگری جەستەیان کەمدەبێتەوە ئەگەری منداڵ بونی پێشوەختەیان زیادەکات، ئەگەر تایی بە زوی دانەبەزێندرێت کاریگەری نەرینی لەسەر کۆرپە دروستدەکات.\nدکتۆر مەعصومە محمود، پسپۆڕ لە نەخۆشیەکانی ژنان و منداڵبون دەڵێت: رێژەی توشبونی خانمانی دوگیان بە کۆرۆنا وەکو كه سانی دیکەیە، بەڵام بەرگەگرتنی خانمان لە کاتی دوگیانیدا کەمترە، گواستنەوەی ڤایرۆسەکە لە دایکەوە بۆ کۆرپەلەکەی زۆر زۆر دەگمەنە.\nهەورەک ئاماژە بەوەدەکات لە کاتی توشبونی خانمان بە کۆرۆنا لە سێ مانگی یەکەمی سکپریدا دەبێت هەوڵبدرێت تای دایک دابەزێنین، چونکە تای بەرز دەبێتە هۆی دروستبونی کێشە زگماکییەکان لە کۆرپەلەدا، لەگەڵ ئەوەشدا یەکێک لە کێشەکانی توشبونی دایک بە کۆرۆنا لە سێ مانگی سێهەمی سکپریدا ، لە دایکبونی پێش وەختی کۆرپەیە.\nئەو پزیشکە پسپۆڕە ئامۆژگاری دایکان دەکات کە باشتر وایە ژوری مناڵی ساوا لە ژوری خۆیان جیابکرێتەوە هەتاوەکو کاتی چاکبونەوە، ئەمەش دەبێتە هۆی کەمبونی ئەگەری گواستنەوەی کۆرۆنا له دایکەوە بۆ کۆرپەکەی.\nدکتۆر مەعسومە، دەشڵیت: شیردان لە دایکی توشبو بە کۆرۆنا کێشەی نییە بە مه رجي پەیڕەوەی به كارهيناني ماسك بکرێت لەگەڵ مەرجە تەندروستییەکان لە کاتی شیرداندا.\n2021/09/16 - 04:08\nکچە کوردێک خەڵاتی نۆبڵی پزیشکی بەدەستهێنا\n2021/08/29 - 05:40:PM\nدو خانمە وەرزشکاری دێرینی سلێمانی مەدالیایی رێز و ستایشیان پێبەخشرا\nژمارەی سەردان 244,375 ژمارەی میوان 14


سەکۆیەک بۆ کامێرا و فیلم. | kurditgroup\nسەکۆیەک بۆ کامێرا و فیلم.\nئەمەی من پرسیار نیە بەڵکوو پێشنیارێکە. چەند رۆژێکە دەمهەوێ لەسەر کامێرایەکی وێنەگری بنووسم کە تازە هاتووەتە بازاڕەوە، بەڵام هەرچی بیرم لێ کردەوە، شوێنێکی باشم دەست نەکەوت. پاشان بیرم کردەوە کە رەنگە جاروبارە یەکێک لە هاوڕێیان یان میوانە بەڕێزەکان فیلمێکی باش دەبینێ، ئایا باشتر نیە سەکۆیەکی تایبەتی هەبێ کە لەوێدا تەنیا باسی فیلم بکەین و بە یەکتری بناسێنین؟ هەر بۆیە من پێشنیارم ئەوەیە کە سەکۆیەکیشمان بۆ فیلم و یان کامێرا هەبێ. هەر بژین.\nگەر هەڵە نەبم برادەرانی ئێرە بەگشتی هەواداری وێنە و وێنەگرتنن ،بۆیە منیش بەتەواوی لەگەڵ پێشنیارەکەتم کاک حامید.\nسپاست دەکەم، بەشکەم دڵمان نەشکێنن. بۆ پێشەوە.\nکاک حامد کۆدکردن و وێنەگرتن ئەڵێی نەعت و مەنعوتی زمانی عەرەبین. منیش بۆ وێنەکە لەگەڵتم، بۆ فلیمەکە ئەترسم :) دەرسێکی تا ڕادەیەک قورسمان هەبوو لە ساڵی کۆتایی زانکۆ،شەوی ئاخر ئیمتیحان تەلەفۆنێکی کرد هاوڕێیەک پرسیارێکی کرد، وتی ئەوە چی ئەکەی وتم وەڵا لەسەر فۆتۆگرافی ئەخوێنمەوە، قیژاندی وتی چیییی؟؟؟\nسڵاو هاوڕێیان، کاک حامید گیان پێشنیارێکی باشە، کەوا بێ با یەکەم پرسیار لە منەوە دەست پێ بکات. دەمێکە ژێرنووسی فیلمێکم کردووەتە کوردی. پەڕگەی ژێرنووسەکە جیایە و فیلمەکە جیایە، کاتێ فیلمەکە لێ بدەم ژێرنووسەکە بێ کیشە دەردەکەوێت، بەڵام پرسیارەکەم ئەمەیە، ئایا ئێوە ڕێگەیەکی باش دەزانن کە بتوانم ژێرنووسەکە بسووتێنمە سەر فیلمەکە و پێویست نەکات بە جیا بن؟\nزۆر سپاس بۆ هەمووتان و کاکە دیاکۆی زۆر بەڕێز. شێوازی جۆراوجۆر هەیە. یەکێکیان زۆر ساکارە رەنگە ئەگەر لێرە بینووسمەوە پێ بکەنی، هەر بۆیە واز لەوە دێنم بەڵام بە پرۆگرام دەکرێ کە یەکێک خۆڕایی و بە بێ بەرامبەر هەیە بە ناوی AVI ReComp تاقی بکەوە بزانە چۆنە.\nلێرەش دەتوانی دایبگری.\nوا بزانم ئەو ژێرنووسەی جەنابتم دیوە، زۆریشم پێ باش بوو، زۆریش سەرکەتووانە کردووتە، هیوادارم درێژە بەو کارە بدەی. ئەوە نامەتی ئێمەی کوردە دەنا دەبوو کاناڵە کوردییەکان بە دڵەوە بە نرخێکی بەرامبەر لێت بکڕنەوە بۆ ئەوە جەنابت زیاتر دڵگەرمتر ببی و لەو جۆرە کارانە بکەیت. سەرکەوتوو بی.\nباشە بەڕای ئێوە هەبوونی ئەم هەموو سەکۆیە کارێکی باشە؟ مۆبایل - کۆدکردن - لینک و پرۆگرام - دیزاین - پرسیارووەڵام - زمانی کوردی.\nدیزاین: زۆر دەمێکە هەیە، تا ئێستا 731 بابەت و بۆچوونی تێدا نووسراوە، بەڕای من دابخرێت باشترە.\nلە هەندێک ماڵپەڕدا دەبینیت ئەوەندە سەکۆ دانراوە، کە " we can't see the wood for the trees ".\nبە بڕوای من ئەو سەکۆیانەی کە دوای چەند مانگێک ژمارەیەکی کەم خەڵکی بەشداری تێدا دەکەن، دابخرێن باشترە. ئەوە نیشانەی ئەوەیە یان میوانانی کوردئایتی حەزیان لە بابەتی ئەو سەکۆیە نیە یان خۆیان لە قەرەی نادەن. ئیتر کە سوودی نەبوو، نەبوونی لە هەبوونی باشترە.\nمن لە پێشنیارەکەی خۆم پاشگەز دەبنمەوە، لەبەر ئەوە ئەو بەشانەی کە من باسم کردن، دەتوانرێ لە بەشی پرسیار و وڵامیشدا بێنە گۆڕێ. هەر بژین و سەرکەتوو بن.\nکاک حامید لەگەڵ پێشنیەرەکەی جەنابتم سەکۆیەک تایبەت بە فیلم و وێنە بکرێتەوە@لەگەڵ ئەورایەی تۆشم کەوا ئەو سەکۆیانەی بەشداری زۆری تێدا ناکرێت دابخرێت چونکە لەوانەیە کەس عەزی لێ نەبێت


له ” ئاسمیلاسیۆن ” ڕا هەتا “زەویی سووتاو” (زامەکانی سەرزەوییەکی بەندکراو) – کوردستان و کورد\nله ” ئاسمیلاسیۆن ” ڕا هەتا “زەویی سووتاو” (زامەکانی سەرزەوییەکی بەندکراو)\nمێژووی چەند هەزار ساڵەی کورد و کوردستان لە پەنا تایبەتمەندییە کولتووری، زمانی و ئەدەبییە دەوڵەمەندەکەی لە تەنیشت شوێنەوار و بینا دێرینەکان، ئاسەوارە سەرنجڕاکێشەکان و سروشتی جوان و دڵڕفێنی کوردستان هەمیشە و هەموو کات وەک چەقڵێک لە چاوی دوژمنانی ئەو نەتەوە و نیشتمانەدا بووە. بەهەڵە نەچووین ئەگەر بڵێین ڕق و دڵگرانی داگیرکەران دژ به مێژوو، کولتوور و سامانە سروشتییەکانی کوردستان لە دژایەتی بەرانبەر بە خەڵکی کورد نەتەنیا کەمتر نەبووە، بە بەراورد زیاتریش بووە. ئەم دوژمنایەتییە ڕوون و بەئاشکرایە بە پانتایی ئەو جوغڕافیا بەندکراوه لە دەیان فۆرم و شێوەی جۆراوجۆردا دەبینرێ. لەو نووسینەدا بەکورتی باس لە بەشێک لەو سیاسەتە نامرۆڤانە و داگیرکەرانەی نەیارانی کورد لە ئێران لە ڕووبەڕووبوونەوەیان لەگەڵ خەڵکی کورد و نیشتمان کوردان دەکەین. دیارە هەر لەجێدا هەرکام لەو کورتە باسانە خۆیان دەتوانن هەوێنی باسێکی دەوڵەمەند بن کە ئێمە لێرەدا کورتمان کردوونەوە.\nئاسمیلاسیۆن (Assimilation culturelle)\nئاسمیلاسیۆن به مانای یەک‌کردنی فەرهەنگییە و مەبەست لێی تێکۆشانێکە بۆ سڕینەوەی زمان و کولتووری کەمینەکان و داسەپاندنی زمان و کولتووری دیاریکراوی لایەن حوکمڕان بۆ هەرچی زیاتر زاڵبوون بە سەر کەمینەکاندا. هەروەها بە مانای تێدابردنی داب و فەرهەنگی خەڵکانی وڵاتی داگیرکراو لەلایەن داگیرکەرانیشەوە دەکار دەکرێت کە دیارە ئێمە لەو نووسینەدا مەبەستمان ئاسیمیلاسیۆنی فەرهەنگییە.\nڕەنگە بکرێ هەوڵی کۆچەره ئوڕووپیەکان لە ڕووبەڕووبوونەوە لەگەڵ سوورپێستەکانی ئامریکادا بۆ دوورخستنەوەیان لە زێد و نیشتیمانیان لە کوتایی هەشتاکان بە یەکەمین هەوڵی داگیرکەران بۆ تێدابردنی زمان و کولتووری نەتەوەیەک دابندرێت. ئەوەی سەرنجڕاکێشە ئەوەیە لە زۆربەی کەیسەکانی پێوەندیدار بە ئاسمیلاسیۆندا ئەوە داگیرکەران بوون کە خەریکی سڕینەوەی مێژووی و نەریتی وڵاتی داگیرکەراو بوون. میوانی بانگ‌نەکراو کە تەنانەت چاوی بینینی زمان و کولتووری خانەخوێی نییە. دیاره داگیرکەران هەر له سەرەتاوە زانیویانە که زمان و کولتووری هەر میللەتێک گەورەترین و بەهێزترین فاکتەری ڕێگر لە بەرانبەر بەچۆکداهاتن و خۆبەدەستەوەدانە.\nئاسمیلاسیۆن لە کوردستان چیرۆکێکی خەمناک و دوورودرێژە. بەسەرهاتێکی تاڵ کە زیاتر لە هەر ڕووداوێکی تر جەستەی ئەو جوغڕافیا بەندکراوەی ئازار داوە. برینێک کە هەرچەند ساڵ جارێک لە شوێنێکی تر سەرهەڵدەداتەوه. لە قەدەغەبوونی قسەکردن بە زمانی دایکی و تەنانەت کەڵک‌وەرگرتن لە وشەی کوردی لە باکوور، تا بوونی هەزاران کوردی بێ‌ناسنامە لە ڕۆژئاوا، لە ئەنفال و ژێنۆساید و کۆمەڵکووژی لە باشوور، هەتا شەڕی نەرم و ڕەقی تاران لە دژی کورد لە ڕۆژهەڵاتی نیشتمان. بەداخەوە وەک تەواوی ڕووداوە تاڵەکانی تر ئەمجارەش ئەم وڵاتە بێ‌پەنایە لە پانتاییەکی زۆر گەورەتردا کەوتۆتە بەر هێرش و ئازاری داگیرکەران، لە بێدەنگی و پاسیڤ‌بوونی ڕێکخراوەکانی مافی مرۆڤدا کاری ئاسمیلاسیۆن و یەکدەست‌کردن گەیوەتە توندوتیژییەکی ئاشکرا، سڕینەوە و نەهێشتن، ژینۆساید و پاکتاوی ڕەگەزی. ڕۆژهەڵاتی کوردستان بە بەراوەرد لەگەڵ بەشەکانی دیکەی نیشتمان شێوەیەکی زۆر نەرم و ڕووخێنەری لە ئاسمیلاسیۆن بە خۆیەوە دیوە.\nهەرچەند دژایەتی لەگەڵ زمان و کولتووری کورد هەر لە سەرەتای سەقامگیربوونی کۆماری ئیسلامییەوە دیار بوو، بەڵام دەتوانین بڵێین بەشی زۆری ئەم دژایەتیکردنە لە چوارچێوەیەکی دیاریکراو و بەپێی پلانێکی لەپێشدا داڕێژاو، دەگەڕێتەوە بۆ دوای شەڕی ئێران و عێراق. لەڕاستیدا داگیرکەران شەڕیان وەک فاکتەرێک بەکار هێنا بۆ گۆڕینی دێمۆگرافیی شارەکانی شەڕلێدراو، ئەویش بە بیانووی نیشتەجێ‌کردنی ئاوارەکانی شارەکانی دیکە و بەمجۆرە جێخستنی پلان و پیلانی سازکردنی تێکەڵاوییەکی تەواو ناڕێکی زمانی، فەرهەنگی و داسەپاندنی جۆرێک چەند بەرەکایەتی و لە کۆتاییدا ڕێگا خۆشکردن بۆ سیاسەتی لەپێشدا داڕێژراوی لایەنی حوکمڕان. کرماشان زیاتر لە هەر شارێکی دیکەی ڕۆژهەڵات لە سۆنگەی ئەو سیاسەتە چەپەڵەی داگیرکەرانەوە زیان و خەساری بەرکەوت. بێ سەرەوبەرەیی و دابەشکردنی دانیشتووان لەسەر بنەمای هوز و ئایینی جیا کاری گەیاندە ئەم ئاستە کە بەشێک لە خەڵکانی ڕەسەنی شارەکە بە ناچار زێد و ماڵی خۆیان جێ بهێڵن و ڕێگا پتر بۆ سێناریۆی داگیرکەران خۆش ببێت. هاوتای ئەم سیاسەتە شۆڤینییە، واتە لەنێوبردنی بەشێک لە شوناس و ناسنامەی شارێک لە پێوانەیەکی بچووکتردا لە ئیلام و شارەکانی ئەم پارێزگایەشدا دەبینرێت.\nئاسمیلاسیۆن بە شێوەی جۆراوجۆری دیکەش لە بەشەکانی دیکەی ڕۆژهەڵات کراوە. لە ڕاستیدا ئەوجار داگیرکەران بە شێوەیەکی زۆر ئاشکراتر قوڵیان لە تێکدانی جوغڕافیایی، کومەڵایەتی و فەرهەنگی و، گوڕینی دێمۆگرافی و پێکهاتەی ناوچەکان هاوکات لەگەڵ ترساندن و هەڕەشە و دەرکردنی خەڵکی کورد و سازکردنی دووبەرەکیی دینی و میللیەتی و داسپاندنی حوکمی کەمینە لەسەر زۆرێنەی کورد لەو ناوچانەدا هەڵماڵیوە. بۆ گەڕان بەدوای شوێن‌پێی ئەم‌جۆره لە ئاسمیلاسییۆن دەتوانین ئاماژە بە شارەکانی نەغەدە و ورمێ بکەین کە ئێستا لە سێبەری ساڵانێک سیاسەتی نەرمی تواندنەوە و بڵاوکردنەوەی تۆوی دووبەرەکی و قین، جێگای میوان و خانەخوێ گۆڕاوە!\nزەویی سووتاو (Scorched earth policy)\nسیاسەتی زەویی سووتاو پلان و پیلانێکە بۆ نەهێشتن و خاپورکردنی تەواوی سەرچاوە و سامانە سروشتی و کشت‌وکاڵییەکانی پێوەندیدار به ژینگە و هاتوچۆ و… . بە واتایەکی گشتی بێبەری کردنی خەڵکی وڵاتی داگیرکەراو لە خاک و سامان و سەرچاوەکانی. لە ڕاستیدا ئەوجار داگیرکەران داماو و دەستەوەستان لە گۆڕینی دێمۆگرافیی وڵاتی مەبەست و داسەپاندنی زمان، کولتوور و فەرهەنگی خۆیان بە سەر خەڵکی داگیراودا، ڕاستەوخۆ چوونە شەڕی جوغرافیایی بەندکراو. لەبەین‌بردنی سامان و سەرچاوەکان و تەنانەت ئاگرتێبەردانی دارستانەکان لە کاتێ پاشەکشەی هێزەکانی ئامریکا لە ویتنام بۆ ئەوەی نەکەوێتە دەست شەڕکەرەکانی “ویت کۆنگ”، تێکدان و خاپورکردنی پرد و ڕێگاوبان و ژێرخانە ئابوورییەکانی وڵاتانی داگیرکراو لە کاتی چۆڵکردنیان لەلایەن ئەرتەشی ئاڵمانی نازی، ئاگرتێبەردانی چاڵە نەوتییەکانی کوێت لەلایەن ئەرتەشی عێراق و… بەشێک لەو سیاسەتی زەویی سووتاون. هەرچەند “زەویی سووتاو” وەک پلانێکی نیزامی و زۆرتر لە پەیوەندی لەگەڵ وڵاتێکی داگیرکراودا باسی لێ دەکرێ، بەڵام لە ساڵانی ڕابردوودا شێوەیەکی تر لەم سیاسەتە نەگریسە دنیای داگرتوە. وەک ئاماژەیەک بۆ ئەم سیاسەتە، دەوڵەتی میانمار بە ئاگرتێبەردانی دارستانەکان و زەویی موسڵمانانی ڕوهینیگا ئەوانی ناچار کرد زێد و نیشتمانی خۆیان جێ بهێڵن. ئەوەی لە درێژەی ئەو باسە لە دو بەشدا دێ ڕوونی دەکاتەوە ئەوەی ساڵانێک لەلایەن داگیرکەرانەوە بە سەر ڕۆژهەڵات هاتوە، دەقی ئەم سیاسەتە چەپەڵەیە.\nبەشی یەکەم: سامانە سروشتییەکانی کوردستان\nسروشتی جوان و دڵڕفێنی کوردستان هیچ کات لە دەستدرێژی و تاڵانی داگیرکەران دوور نەبووە و بە شێوەی جۆراوجۆر کەوتۆتە بەر تاڵانی و ڕاووڕووت و لەنێو بردن و خاپوورکردن. وەک میناک:\n– ئاگرتێبەربوونی دەیان جارەی لێڕەوار و دارستانەکان بەهۆی کەمتەرخەمی و هەڵبەت ئاگرتێبەردانی بەئانقەستی دارستانەکان لەلایەن کۆماری ئیسلامییەوه.\n– دەستبەسەرداگرتن و پاوانکردنی زەوی‌وزار، کانگا بەردەکان و زەوییە میللییەکان و دابەشکردنی لە نێوان کەسان و بەکرێگیراوانی سەر بە دەسەڵات.\nکاولکردنی شوێنە سەرنجڕاکێشە سروشتییەکانی ڕۆژهەڵات بە هۆی دەستێوەردان و گۆڕانکاریی ناڕاست.\n– سازکردنی نازانستی و بێ‌بنەما و بێ‌سەرەوبەرەی بەنداو لەسەر زێ و ڕووبارەکانی کوردستان و ڕاگواستنی بەشی زۆری ئاوی کوردستان بۆ ناوچەکانی دیکەی ئێران و سازکردنی قەیرانی بێ‌ئاوی و گیروگرفت بۆ وەرزێران.\n– دانی سەدان جەواز و مۆڵەت بێ‌بنەما بۆ دەرهێنانی کانی بەرد و ڕاگواستنی ماتریاڵی خاو بۆ دەرەوەی ڕۆژهەڵات کە جگە لە کاولکردنی ژینگە و بەتاڵانبردنی سامانەکانی کوردستان هیچی دیکەی بۆ خەڵکی کورد بەدیاری نەهیناوە.\n– تێکدانی پێکهاتە و بافتی زۆربەی شارەکانی ڕۆژهەڵات بەهۆی دانی بێ‌بنەمای جەواز و مۆڵەت بۆ بیناسازیی نایاسایی و لەڕاستیدا فرۆشتنی شار.\nلە کۆتایی ئەم بەشەدا دەبێ ئاماژە بکەین بە گرتن و بەندکردنی سەرەڕۆیانەی دەیان چالاکی ژینگەپارێز کە گەورەترین تاوانیان! هەوڵدان بۆ پاراستنی سروشتی کوردستان و هەڵبەت لەقاودانی سیاسەتی داگیرکەرانەی کۆماری ئیسلامییە.\nبەشی دوهەم: شۆنەوارە و بینا دێرینەکانی کوردستان\nبەشێکی دیکە لە ستراتیژیی “زەویی سووتاو” دزین و تاڵانی ئاسەوارە دێرینەکان، یان لەنێوبردن و خاپوورکردنی شۆنەوارە مێژووییەکانە. لە کاتی بەزینی ئەرتەشی فەڕانسە و داگیرکردنی لەلایەن ئاڵمانی نازی بە فەرمانی هیتلێردا، دەبوا تەواوی ئاسەوارەکانی مێژوویی فەڕانسە کۆ بکرێنەوە و بۆ ئاڵمان و ئوتریش ڕاگوێزرێن. دەڵێن کاتێک سەربازەکانی نازی گەیشتنە پاریس پێش هەموو جێیەک چوونە موزەی لوور، بەڵام بە دیتنی هۆڵ و ژوورە چۆڵەکانی موزە سەرسام بوون؛ چونکی بەڕێوەبەرایەتیی “لوور” لە هەوڵێکی ژیرانەدا و ڕەنگە بە هۆی ئاگاداری لە ڕێوشوێن و خوو و خدەی داگیرکەران، تەواوی ئاسەوارەکانی بۆ شوێنی دیکە ڕاگواستبوو. هەرچەندە لوور لە دزی و تاڵانی ڕزگاری بوو، بەڵام بەداخەوە هەزاران ئاسەواری دیکە لە فەڕانسە و وڵاتانی دیکەی داگیرکەراو بەتاڵان چوون یان خاپورکران. لەنێوبردنی شوێنەوار و بینا دێرینەکان بەشێکی تر لە دژایەتی‌کردنی ئەرتەشی نازی دژ بەم وڵاتە داگیرکەراوانە بوو.\nمێژووی هەزاران ساڵەی کورد هەرچەند هەوراز و نشێوی زۆری دیوە، بەڵام هەر سەردەمێک تاقمێک یادگاری بێ‌وێنەی لە خۆی بەجێ هێشتوە. وەک سروشتی کوردستان ئەم شوێنەوار و ئاسەوارە مێژووییانە لە دەستدرێژیی داگیرکەران له ئەماندا نەبوون، ڕەنگە مێتۆد و شێوازەکان جیاواز بن، بەڵام ئامانجی هەموویان یەک بووە. لە ڕاستیدا داگیرکەران به ڕاووڕووت و بەتاڵانبردنی ئاسەوارە دێرینەکان و یان کاولکردن خاپوورکردنی شوێنەراوی کەونار و بینا مێژووییەکان شوناس و ناسنامەی کوردیان کردۆتەوە ئامانج. پرۆسەی تاڵانی و لەنێوبردنی ئەو میراتە پڕبایەخانه دەتوانین لە سێ بەشدا باس بکەین:\nتاڵان و دزینی ئاسە وارەکانی کوردستان: شێوەی ڕوون و ئاشکرای ئەو ئامانجە شۆڤینییە، کۆڵین و هەڵقەندنی دەیان جارەی زۆربەی شوێنەوار و بینا و گرد و تەپۆڵکە دێرینەکانی ڕۆژهەڵاته بۆ دەرهێنان و ڕاگواستن و بازرگانی‌کردن بەم میراتە پڕبایەخە. زۆربەی هەرەزۆری ئەم ڕاووڕووت و بەتاڵان‌بردنە سیستماتیک و ڕاستەوخۆ لەلایەن دەسەڵات یان کەسانی پێوەندیدار بە کۆماری ئیسلامی و؛ بە ئامانجی سڕینەوەی بەشێک لە مێژووی کورد کراوە.\nپێڕانەگەیشتن هەتا هەوڵی بەئانقەست بۆ لەنێوبردن: لە سۆنگەی ساڵانێک کەمتەرخەمی و پێڕانەگەیشتنی لایەنە پێوەندیدارەکان، بەشێکی زۆر لە شوێنەوار و بینا دێرینەکانی ڕۆژهەڵات مەترسیی کاوڵبوونیان لەسەرە. ئەوە لە کاتێک‌دایە کە بەشێک لەم میراتە پڕبایەخانە ناوبانگی جیهانییان هەیە. ئەگەرچی ئەژماری ئەم بینایانە زۆرن بەڵام تەنیا باسی دوو نموونە دەکەین:\nتاق‌وە‌سان: تاق‌وەسان یەکێک لە بێ‌وێنەترین شوێنەوارە مێژووییەکانی ئێران و جیهانه و بە بەشێک لە مێراتی جیهانی دادەنرێ. خاوەنی گەورەترین ئەنیمەیشنی بەردینەی دونیا باس لە گەورەیی و شکۆی سەردەمی دێرین دەکا. یەکێک لە شاکارەکانی مێژوویی دونیا و گەورەترین نەقش و نیگارەکانی سەردەمی ساسانی که ئێستا لەسۆنگەی کەمتەرخەمی و هەڵبەت بەئانقەست هەر ڕۆژە تووشی زیان و خەسارێکی نوێتر و زیاتر دەبێ. لە وشکبوونی لەناکاوی کانییەکان تا قەڵشانی پەیکەرەکان بە هۆی بیناسازی و دەستێوەردانی نازانستی. بەشی تاڵتری ئەو چیرۆکە نۆژەنکردنەوەی ئەو میراتە پڕبایەخەیە بە شێوەیەکی تەواو سەرەتایی و بێ‌پلان. لە کاتێکدا کە لێکۆڵینەوەکانی پەیوەندیدار بە نۆژەنکردنەوەی ئەم شوێنەوارە لە سەرەتای هەشتاکان دەستی پێ کرد و لە نەوەدەکاندا چووە بواری جێبەجێکردن. ئەو لێکۆڵینەوەیەی که قەرار بوو بێتە هۆی زیندووبوونەوە و بووژانەوەی تاق‌وەسان، ئێستا دوای تێپەڕبوونی دە ساڵ لە دەسپێکی هەموو ڕۆژێک زامێکی نوێ دەنێ بە جەستەی بێ‌گیانی ئەو شوێنەوارە مێژووییە.\nبەرده کونتە: شوێنەواری مێژوویی بەرده کونتە لە باکووری شاری مەهاباد هەڵکەوتوە. بە پێی لێکۆڵینەوەکان پێشینەی ئەو شوێنە دەگەڕێتەوە بۆ سەردەمی “مانا” کان. شوێنەوارێک بە مێژووی چەند هەزار ساڵ کە بۆتە شوێنی چەقاندنی دەکەڵی تەلەیفوون و بەشێکیشی لە کاتی گەورەکردنەوەی ڕێگای مەهەباد بۆ ورمێ‌دا خاپورکرا.\nتێکدانی چوارچێوە و پێکهاتەی شوێنەوار و بینا دێرینەکان بە بیانووی نۆژەنکردنەوە: شێوەیەکی تازە و زۆر نامرۆڤانەتر لە خەسار گەیاندن بە شوێنەواره مێژووییەکان بەتایبەت لە ساڵانی ڕابردوودا، دەستێوەردان و گۆڕێنی شوناس و لەبەین‌بردنی ئەو میراتە پڕبایەخانەیە بە بیانووی نۆژەنکردنەوەیان. داگیرکەران بۆ بێدەنگکردنی ڕای گشتی سەبارەت بە کەمتەرخەمییەکانیان لە پاراستنی بینا دێرینەکان، بەپێی پیلانێکی لەپێشدا دیاریکراو و لەژێر ناوی پرۆسەی پاراستن و نۆێکردنەوە بە دەستێوەردان و گۆڕانکاریی بەئانقەست، دەبنە هۆی تێکدانی شوناس و پێناسەی ئەو شوێنەواره بۆ هەمیشە. گرینگیی ئەو باسە لەوەدایە کە بەهۆی چۆنیەتیی ڕوودانی ئەو کارەساتە زۆر کەمتر دەکەوێتە بەر چاوی زۆربەی خەڵک و بە شێوەیەکی نەهێنی دەمێنێتەوە و لێکدانەوە و تێگەیشتن لەو پێویستیی بە زانستی تایبەت هەیە، بۆ نموونە:\nمزگەوتی سووری مەهاباد/ مزگەوتی سوور لە ناوەندی شاری مەهاباد هەڵکەوتوە و مێژووەکەی دەگەڕێتەوە بۆ سەردەمی سەفەوی و لەلایەن بوداق سوڵتان موکرییەوە ساز کراوە. لە پرۆسەی نۆژەنکردنەوەی مزگەوتی سووردا گومبەزەکانی کە سەدان ساڵ لە بەرامبەر باران و بەفردا بە ساغی مابوونەوە، بە ئیزۆگام داپۆشران کە بوو بە هۆی تێکدانی بافتی بیناکە و لەنێوبردنی بەشێک لە شوناسی ئەو بینا مێژووییە. ئەو دەستێوەردانه تا ئەو ڕادەیە کرێت و ناشیرین بوو کە بوو بە هۆی ناڕەزایەتی‌دەربڕینی تەنانەت بەشێک لە لایەنەکانی پێوەندیداری دەسەڵات. جێگای باسە پێشووتر لە کاتێ نوێکردنەوەی حەمامی لەج ، بە داخەوە هەر بەو شێوەیە کار کرابوو کە بوو بە هۆی دەربڕینی ناڕەزایەتیی کەسانی شارەزا، تەنانەت لە دەرەوە ی وڵات.\nئەوەی لەو نووسینەدا ئاماژەی پێ کرا خۆێندنەوەیەکی کورت بوو لەسەر بەشێک لەو سیاسەتە فرەڕەهەندەی داگیرکەران بۆ لەبەین‌بردن و سڕینەوەی تەواوی فاکتەرەکانی پەیوەندیدار بە مێژوو و فەرهەنگی خەڵکی کورد لە ڕۆژهەڵات، سیاسەتێکی کە نەتەنیا خەڵکی کورد بەڵکوو خودی جۆغڕافیای ڕۆژهەڵاتی کردۆتە ئامانج. ئاشکراشە بەربەرەکانی لەگەڵ ئەو سیاسەتە چەپەڵە پێویستی بە ڕوونکردنەوەی هەر ڕۆژە و تێکۆشانێکی ماندوویی‌نەناسانە هەیە.\nتاگی بابەت: له " ئاسمیلاسیۆن " ڕا هەتا "زەویی سووتاو" (زامەکانی سەرزەوییەکی بەندکراو)


’دواى ڕفاندنیان بەکوژراوى دۆزرانەوە’\nدوای ڕفاندنیان بەچەند کاتژمێرێک، بەرەبەیانی ئەمڕۆ (دووشەممە) تەرمی دوو جوتیاری کورد لە سنوری قەزای خانەقین دۆزرانەوە، وتەبێژی پۆلیسی قەزاکەش دەڵێت، هەردوو جوتیارەکە ئامۆزان و داعشیش بە بکەری تاوانەکە ناودەبات.\nئەمڕۆ (دووشەممە، 11ی ئایاری 2020)، دیار شەوکەت، وتەبێژی پۆلیسی خانەقین بە ناس کوردی ڕاگەیاند: "دوای ئەوەی شەوی ڕابردوو دوو جوتیاری کورد لەگوندی مێخاس لە سنوری قەزای خانەقین لەکاتی دروێنەدا ڕفێندران، بەرەبەیانی ئەمڕۆ تەرمەکانیان دۆزرایەوە".\nوتەبێژی پۆلیسی خانەقین وتیشی، هەردوو جوتیارەکە کوردن و ئامۆزای یەکترن، هاوسەرگیریان کردووە و ژن و منداڵیشیان هەیە و بەفیشەک شەهید کراون.\nسەبارەت بە ئەنجامدەرانی تاوانەکە، دیار شەوکەت ئاماژەی بەوەکرد: "بێگومان داعش بکەری تاوانەکەیە و چەند شایەتحاڵێک بینیویانن لەکاتی ڕفاندنی ئەو دوو جوتیارەدا، ئەوان پۆلیس، ئاسایش، پێشمەرگە و هاووڵاتی ئاسایی دەکەنە ئامانج، بۆ تێکدانی بارودۆخی ئەمنی".\nرووداوەکە لەکاتێکدایە، هەرچەندە ماوەی زیاتر لە دوو ساڵە کۆتایی هاتنی داعش لە عێراق ڕاگەیەندراوە، بەڵام پاشماوەکانی ئەو ڕێکخراوە هەر ماون و ناو بەناو لە ناوچە سنورییەکانی نێوان هەرێمی کوردستان و عێراق جموجوڵیان هەیە و هێرشی چەکداری ئەنجامدەدەن.


ڕێبوار مەعرووف زادە\nلە چەند هەفتەی ڕابردوو دوو ڕوودا باسی ناسیۆنالیزمی تورکی لە ئێران هێنا ئاراوە. یەکێک لەو ڕووداوانە سووکایەتی بەشێک لە لایەنگرانی تورکی یارییەکی والیباڵ بە خزم و بنەمالەی وەرزشوانی کوردی، فەرهاد پیرۆت پوور، بوو. ئەو لایەنگرانە خزمەکانی پیرۆت پووریان کە بە جلی کوردی ئامادەی یارییەکە ببوون، بە بێشەرەف ناو دەبرد. ڕووداوەکەی دیکە خۆپێشاندانی تورکەکان لە چەند شارێک بە تایبەتی لە تەورێز و ورمێ، دژی بەرنامەی "فتیلە"ی کاناڵی دووی ئێران بوو، کە لەودا کاراکتێری تورکەکانیان بە گەمژە نیشان دابوو. کاردانەوەی تورکەکان بەو بەرنامەیە ئارستەی زۆر بەرینتر لە نارەزایەتی تەنیا بە خۆدی بەرنامەکەی گرتەوە و لە شونیزم ناوبردنی فارس هەتا "ورمێ کوردستان نیە"ی گرتەوە. لە کاردانەوە بە خۆنیشاندانی تورکەکان، کوردەکانیش لە فەزای مەجازی دا کاردانەوەیان هەبوو، زۆربەیان بەرگریان لە کوردستانی بوونی ورمێ دەکرد- هێندێک وێنەی پرۆفایلیان بە وێنەی سمایل ئاغای سمکۆ دەگۆری و هێندێکیشیان نەخشەی کورستانی بوونی ورمێ یان نیشان دەدا. هەر بەم هۆیە لەو وتارەدا هەوڵ ئەدەم خوێندنەوەیەکی واقعیانە و بەدوور لە هەست لە پێگەی کورد لە شاری ورمێ بدەمە بەردەست و باس لە کۆمەلێک رێگەچارە بۆ بەهێزتربوونی پێگەی کورد لەو شارە بکەم.\nپێگەی کورد لە ورمێ\nموقعیەت ٩ لەسەر ١٠ یاسایە. ئەو وتەیەکی بەناوبانگە لە نێو سیاسی یەکان و واتاکەی ئەوەیە کە گرینگ نیە ڕابردوو و مێژووت چی یە، گرینگ ئەوەیە ئێستا چی و چت هەیە. رەنگە باشترین نموونەش بۆ دیتنی راستی ئەو ڕستەیە ئەوە بێ کە دوای شەری یەکەمی جیهانی بەسەر کورد و ئەرمەنی لە دوای ڕووخانی ئیمپراتووری عوسمانی هات.\nلە ساڵی ١٩٢٠ پەیماننامەی سێڤر (sevres) لە دوای شەری یەکەمی جیهانی لە نێوان تورکەکان و هێزەکانی براوەی شەر واژۆ کرا. لەو پەیماننامەیەدا بەشێکی گەورە لە خاکی ئیمپراتووری عوسمانی درابوو بە ئەرمەنەکان و باسی دامەزراندنی ئەرمەنستان کرابوو. بەشێکیش دیاریکرابوو وەک ناوچەی خودموختاری کوردی کە دواتر رێفراندوم بۆ سەربەخۆیی و بوونی بە وڵاتی کوردستان بەرێوە بەرێ.\nلە ساڵی ١٩٢٣پەیماننامەی سێڤر وەلانرا و پەیماننامەی لۆزان لە نێوان تورکەکانی پاشماوەی ئیمپراتوری عوسمانی و هێزەکانی براوەی شەری یەکەمی جیهانی پەسند کرا. لەو پەیماننامەدا هیچ باسێکی وڵاتی ئەرمەنستان و کوردستان نەبوو. هۆکارەکەشی ئەوە بوو ئاتاتۆرک و لەشکری تورک هەر دوو گرووپ، واتە کورد و ئەرمەنی، تێکشکاندبوو. ئیتر ئەوەی هێزی هەبوو، تورک بوو و هێزەکانی براوەی شەری یەکەمی جیهانی واقعبینانە سەیری هێزیان دەکرد. رەنگە نموونەی دیکە، بە عەرەبکردنی مووسڵ بێ. مووسڵ ئەگەر لە ڕابردوو کوردستان بوو یا نەبوو، ئەگەر نەخشەیەک هەبێ یا نەبێ، گرینگ ئەوەیە ئێستا کەس باسی کوردستانی بوونی مووسڵ و وەک بەشێک لە سیاسەتی کوردی ناکا. شاری وان ئەگەر کاتی خۆی و پێش شەری یەکەمی جیهانی حەشیمەتێکی زۆری ئەرمەنی هەبوو، گرینگ نیە. گرینگ ئەوەیە ئێستا زۆرینەی کوردە. ورمێش گرینگ نیە ئەگەر لە ڕابردوو لەسەر خاکی کوردستان بووە یان نا، ئەگەر نەخشەیەک هەبێ یان نا، گرینگ ئەوەیە موقعیتی کورد لەو شارە ئێستا چی یە. بالانسی هێزی مرۆیی، ئیداری، ئابووری و سیاسی کورد لە شاری ورمێ چۆنە؟\nشاری ورمێ لە سەرەتای دامەزرانی کۆماری ئیسلامی ئێران سەرجەم ٢٨ نوێنەری بۆ ٩ خۆلی پارڵمانی ئێران ناردوە کە لەو ٢٨ نوێنەرە، کورد تەنیا ٣ نوێنەر و تورک ٢٥ نوێنەری ناردوە. واتە رێژەی بەشداری کوردی ورمێ لە پارڵمانی ئێران لە ساڵی ١٣٥٧ تاکوو ئێستا ١١% و بەشداری تورکی ورمێ ٨٩% بووە.\nزانکۆی ورمێ لە ساڵی ١٣٥٧ بەمڵاوە لە قۆناخی جیاوازدا چوار کەس بە ناوەکانی جەواد فەرهوودی، رەحیم حوبی نەقی، گودەرزی سادقی و حەسەن سدقی سەرۆکایەتی زانکۆی ورمێ یان کردوە کە هەر هەموویان تورک بوون. لە ساڵی ١٣٥٧ بەمڵاوە، ئازەربایجانی رۆژئاوا ١٣ پارێزگاری هەبووە کە هێچیان کورد نەبوونە و زۆربەیان تورک بوون و تەنانەت هێندێکیان وەک وەحید جەلال زادە، قوربانعەلی سەعادەت (پارێزگاری ئێستای ورمێ) تورکی خۆدی ورمێ بوون کە پۆستی پارێزگاریان وەرگرتووە. زمانی زال لە بازاری ورمێ، لە زانکۆی ورمێ، لە دەنگ و رەنگی ورمێ، لە ئێستادا تورکی یە. هەمووی ئەو نموونانە دەرخەری ئەوەن کورد بە بەراورد لەگەڵ تورک، دەسەڵاتێکی کەمتری لە ورمێ هەیە. هێنانەوەی نەخشەیەک یان وتنەوەی ژمارەی حەشیمەتیش چارەی دەردی بێ هێزی کورد لە ورمێ ناکا.\nورمێ و رێگەچارەکان\nلێرەدا باس لەوە نیە کە چ شتێکە باشە کە بکرێ، بەڵکوو باس لەوەیە چ شتێک دەکرێ. باس لەوە نیە رێگەچارەیەک بدرێ کە زۆر دشوار و ئایدیالیستی بێ و هاوکاتیش باس لە رێگەچارەگەلێک نیە زیاتر لەوەی سیاسی بێ، مرۆڤدۆستانە بێ. وڵاتان و گرووپەکان و بگرە تاکەکانیش بۆ ئەوەی بەردەوام بن جاری وایە ناچارن هاوپەیمانێتی شەیتانیش بکەن. بۆ نموونە کۆماری ئیسلامی بە ئەمریکا دەلێ شەیتان بەڵام لە هێندێک بواردا هاوپەیمانێتی شەیتانیش دەکا. سیاسەتی کوردیش لە رۆژهەڵاتی کوردستان و بە تایبەتی لە ورمێ پێویستی بە سیاسەتکردنێکی لەوچەشنەیە.\n١)لەو ئایدیایە واز بێنین کە موکریان یا موکریانی دەبێ ورمێ رزگار بکا. لە چەند دەیەی ڕابردوودا ڕووداوگەڵێک نیە کە نیشان بدا ورمێ لەگەڵ ناوچەی موکریان هاوپێوەندی نەتەوەیاتی نیشان داوە. بۆ نموونە لە جەریانی نارەزایەتی یەکان بە نیسبەت کۆژرانی شوانەی سەید قادر لە ساڵی ١٣٨٤، لە رەوتی لە سێدارەدانی فەرزادی کەمانگەر و هاورێیانی لە ساڵی ١٣٨٩، لە رەوتی کۆژرانی گوماناوی فەریناز خوسرەوانی لە مەهاباد لە ساڵی ١٣٩٤، ورمێ لەگەڵ وەخۆکەوتنی موکریان وەخۆ نەکەوت. بە واتایەکی دیکە ورمێ تەنیا بە کوردانی ورمێ وەخۆ دەکەوێ و ناسیۆنالیزمی کوردی دەبێ جێگەیەکی گەورەتر بۆ کوردانی ورمێ بکاتەوە نەک ئەوەی لە جیاتی ئەوان و بە نوێنەرایەتی ئەوان کوردایەتی بکا. ئەوەش لە رێگەی کۆمەلێک رێگە دەکرێ کە رەنگە یەک لەوان بەهادان بە فرەچەشنی زاراوەیی، کەلتووری و مێژووی هەموو ناوچەکانی کوردستان بێ.\n٢)لە دەرفەت و ئیمکاناتی دەوڵەتی بۆ بەهێزکردنی بالانسی هێزی ئیداری، سیاسی و ئابووری کورد لە ورمێ کەڵک وەربگرین. لە هەڵبژاردنەکانی شوورا و پارڵمان بۆ هوشیارکردنەوەی کوردایەتی لە نێو کوردانی ورمێ کەڵک وەربگرین. لە دەولەتێک و سیستمێک دا کە هەیە هەوڵ بدەین بالانسی هێز لە نێوان کورد و تورک لە ورمێ بە قازانجی کورد بگۆرین و کوردان بۆ ستاندنی مافی رەوای خۆیان لە بەشداری لە دام و دەزگای ئیداری ئەو شارە هان بدەین. کوردەکان لە ورمێ پێویستە بۆ بوون بە شارەدار، فەرماندار، شورای شار، نوێنەری پارڵمان، سەرۆکی زانکۆ و پارێزگار هەوڵ و خەبات بکەن.\n٣)خاوەندارێتی لە کێشەکانی شاری ورمێ بکەین زیاتر لەهەر نەتەوەیەکی نیشتەجێی ورمێ. لەسەر ورمێ و بۆ ورمێ زیاتر بنووسین و بەرنامەی تەلەڤیزیۆنی دروست بکەین. لەو چالاکی یانەی بۆ وشکبوونی گۆلی ورمێ بەرێوەچوون، تورکەکان چ وەک نووسین و چ وەک خۆپێشاندان و نارەزایەتی دەربرین خەمخۆرتر و چاڵاکتر دەرکەوتن. کورد بەنیسبەت ورمێ دەبێ زۆر چاڵاک بێ و وابکا لە وێناکردنی داهاتووی ئەو شارە رۆلی گەورەی هەبێ. لە درێژخایەندا ئەکتیوبوونی رۆلی کورد پێویستی بە کۆمەلێک هێزی مرۆیی پسپۆر لە مێژووی تورک-کورد، لە زمانی تورکی، لە کولتووری تورکی لەو شارە هەیە بۆ ئەوەی ئاراستە ببەخشێتە جەماوەری کورد لەو شارە.\n٤)لە مێژوو بۆ قازانجی ئێستامان کەڵک وەربگرین. ناسیۆنایزم کاری ئەوەیە بگەرێ بە رابردوودا و باشترین وێنە لە نەتەوەکەی نیشانی ئەوانی دیکە بدا و بە پێی هەلومەرجیش کەڵکی جیاواز لە ڕابردوو وەربگرێ و هێندێک کەس و لایەن زیاتر بەرجەستە بکاتەوە. بۆ نموونە ئەمریکا ئەگەرچی خاوەنی گەورەترین هێزی نیزامی جیهانە بەڵام نایەت شانازی بە کوشتنی سوورپێستەکانی ئەمریکا لە سەرەتای دامەزرانی ئەو وڵاتە یان شانازی بە دەستدرێژی بۆ سەر ڤیتنام لە نێوان ساڵەکانی ١٩٧٥-١٩٥٥ بکا و وەک ئەمریکایی بوون وەبیر نەتەوەکانی دیکەی بێنێتەوە. کوردیش پێویستە لە مێژووی پێوەندی خۆی لەگەڵ تورک لە ئێران بە قازانجی ئێستای کەڵک وەربگرێ و رۆلی قازی محەممەد وەک رێبەرێکی ئاشتیخواز لە نێوان کورد و تورک بەرجەستە بکاتەوە. کەڵک وەرگرتن لە مێژوو نابێ هەر بەوە رابوەستێ و پێویستە بە پێداچوونەوە بە هێندێک ڕووداوی ڕابردوو، وێنەیەکی دیکە لە ڕوانینی نەتەوەکانی دیکە بەنیسبەت کورد دروست بکەین. کورد پێویستە ڕەخنە لە کردەوەی کەسانێک وەک سمایل ئاغای سمکۆ بگرێ و لۆمەیان بکا بۆ ئەوەی نەیانتوانیوە خەڵکانی غەیری کورد بەشێوەی ئاشیخوازانە و لەژێر چەتری کورد کۆ بکەنەوە. کورد و بەتایبەتی حیزبی دێموکرات پێویستە پێداچوونەوە بە شەری نەغەدە بکا و بەرپرسیارەتی خۆی لەو شەرەدا قبوول بکا و داوای لێبوردن لە قوربانیانی مەدەنی کورد و تورکی ئەو شەرە بکا. کورد بەمشێوە پێویستە هەم پاشەکشە بە تووندرەوانی تورک بکا و هەم گۆتاری کوردی لە روانگەی کەمینەکانی دیکەی ورمێ بەهێزتر بکا.\nنمایندگان ادوار مختلف مجلس ایران از سایت http://knam.ir/\nاستانداران اذربایجان غربی، از ابتدا تاکنون http://dana.ir/News/7000.html\nاستانداری اذربایجان غربی http://www.ostan-ag.gov.ir/\nلیست نمایندگان هشت دورە مجلس http://www.ostan-ag.gov.ir/\nتێبینیی NNSROJ: لەمەودوا، بەهۆی نەبوونی کات، هەموو بابەتەکانی نووسەران بە ڕێنووسی خۆیان بڵاو دەکرێنەوە.


بە وێنە.. گەورەترین دارستانی سنوری پارێزگای سلێمانی لە شارەزوورە - تۆڕی میدیایی خەڵک\nبە وێنە.. گەورەترین دارستانی سنوری پارێزگای سلێمانی لە شارەزوورە\nدارستانی دەستكردی زەڕایەن گەورەترین دارستانە لە سنوری پارێزگای سلێمانی كە دەكەوێتە ناحیەی وارماوا سەر بە قەزای شارەزوور، بەڵام بەهۆی بایەخنەدانی حوكمەت و كەرتی تایبەت، نەتوانراوە سودی لێوەربگیرێت و بەهۆیەوە هەلی كار بڕەخسێت بۆ هاووڵاتییانی ناوچەكە.\nساڵانە و لە وەرزی بەهاردا ئەم دارستانە دەبێتە شوێنێك كە هاووڵاتییانی ناوچەكە و گەشتیارانی عەرەب سەردانی بكەن، بەڵام هەتا ئێستا پێداویستیەكانی وەك ڕێگاوبانی باش و ئاو تێیدا بەدی ناكرێت.\nڕوداوەكانی ئاگركەوتنەوە نادیارەكانیش دەبێتە لەناوچونی ئەم دارستانە بەجۆرێك لە نوێترین ڕوداوی ئاگركەوتنەوەدا لە بەرواری 6/6/2021 دا 100 داری بەتەمەن بەهۆی ئاگركەوتنەوەوە لەناوچوون.\nگۆڕستانی شارەزووری لە تەنیش ئەم دارستانە دەستكردەوەیە بەجۆرێك بەهۆی زۆری گۆڕ خەریكە سنوری گۆڕستانەكە تەواو دەبێت، قائیمقامی شارەزور و بەرپرسانی ئەوقاف لە سنورەكەدا لە هەوڵدان شوێنێك بۆ گۆڕستانەكە دیاری بكەن.\nدارستانی دەستكردی زەڕایەن لە ساڵی 1982 دروستكراوە و زیاتر لە 40 هەزار داری بەتەمەنی لە ئێستادا لە خۆ گرتووە، بەڵام بەهۆكاری سوتان و بڕینەوەی بەرەو لەناوچوون دەچێت و سودی لێوەرنەگیراوە.\nکچێک بە کاریکاتێر کۆمەڵیک بەزمی پێکەنیناوی کچانە نیشان دەدات، چەندی بەسەر تۆدا هاتووە؟\nلیژنەی دارایی پەرلەمان داوای كەمكردنەوەی نرخی دۆلار دەكات


دوو تەقینەوەی بەهێز لە سووریە ٥٥ کوژراو و ٣٧٢ برینداری لێکەوتەوە\nزایینی: ١٠-٠٥-٢٠١٢ - هەتاوی: ١٣٩١/٠٢/٢١ - ١٩:٤٤ تاران قه‌باره‌ی فۆنت:\nکوردستان میدیا: دوو تەقینەوەی بەهێزە گەڕەکی ئەلقەزاری دیمەشقیان هەژاند و لە ئاکامدا زیاتر لە ٤٢٠ کەس بوون بە قوربانی.\nبەپێی راپۆرتی ماڵپەڕی ئەلعەرەبییە، رێکەوتی ٢١ی بانەمەڕی ١٣٩١ی هەتاوی، ٢ تەقینەوەی گەورە ناوچەی "ئەلقەزار"ی "دیمەشق"یان هەژاند و لە ئاکامدا ٥٥ کەس کوژراو و زیاتر لە ٣٧٢ برینداری لێکەوتەوە.\nرابێرت موود، بەرپرسی چاودێرە نێودەلەتییەکان سەردانی شوێنی ئەو دوو تەقینەوەی کردووە و روودانی ئەو تەقینەوانەی لەمەڕ ئاسایش و سەقامگیری سووریەی بە نەرێنی وەسف کردووە.\nدژبەرانی رێژیمی سووریە تەقینەوەکانی ئەمڕۆی پێنج‌شەممەی سووریەیان لە ئەستۆی رێژیمی بەشار ئەسەد داناوە.\nچالاکێکی سیاسیی سووریە، رووسیە و چین لە روودان و درێژەی جینایەتەکانی سووریە بە بەرپرسیار دەزانێت.\nهەروەها ئەندامێکی ئەنجومەنی نیشتمانیی سووریە ئەو دوو تەقینەوە، بە دژکردەوەی سووریە لەهەمبەر دەربڕینەکانی ئەم دواییانەی سووریە لە قەڵەم دەدات. لەلایەکی دیکەوە تەلەفزیۆنی فەرمیی سووریە تەقینەوەکان لە ئەستۆی تیرۆریستانی داناوە.


Friday, 01.24.2020, 16:50\nڕاپۆرتی ئەمساڵی 2019 بە تێروتەسەلی تیشکی خستە سەر ئەو تاوانانەی بەرامبەر بە مرۆڤ کراون...\nلەوانە 2 دەوڵەتیان - ئێران و سووریا- داگیرکەری کوردستانن و دووانی تریان - رووسیا و چین - دۆستی سەرسەختی داگیرکەرانی وڵاتەکەمانن.\nئەمەش ئەوە ناگەیەنێ کە «تورکیا و عێراق » لەم تاوانە بێبەشن و لاشم سەیرە!! رۆژنامەی ناوبراو، بە تایبەت دۆخی تورکیای نەخستۆتە بەرچاو!.\nلە ساڵی 1969-2019 زیاتر لە 4 ملیۆن کەس کوژراوە. ڕۆژانە 100 کەس دەمرێ. دیارەچەوسانەوەی ئێتنی لەم دەوڵەتە ئەفریکاییەدا زەق و بەرچاوە


United Nations Iraq - هەرێمى کوردستانى عێراق دیدگاى خۆى بۆ ٢٠٣٠ دادەڕێژێت و لەلایەن بەرنامەى نەتەوە یەکگرتووەکان بۆ پەرەپێدانەوە پاڵپشتى دەکرێت\nدوو شەممە, 03 شوبات 2020 12:54\nهەرێمى کوردستانى عێراق دیدگاى خۆى بۆ ٢٠٣٠ دادەڕێژێت و لەلایەن بەرنامەى نەتەوە یەکگرتووەکان بۆ پەرەپێدانەوە پاڵپشتى دەکرێت گرنگ\nهەولێر، ٣ ى شوباتى ٢٠٢٠ – بەرنامەى نەوتەو یەکگرتووەکان بۆ پەرەپیدان هەستا بە واژۆکردنى لێکتێگەیشتنێک لەگەڵ وەزارەتى پلان دانانى حکومەتى هەرێمى کوردستاندا بەمەبەستى پێدانى ڕێنوینى ستراتیژى و پاڵپشتى تەکنیکى بەمەبەستى دارشتنى دیدگاى حکومەتى هەرێمى کوردستان بۆ ٢٠٣٠. ئەو واژۆکردنە کە ل بەروارى ٣ى شوباتى ٢٠٢٠ دا ئەنجام درا جەخت لەسەر پابەرندبوونى هەرێمى کوردستان دەکاتەوە لە دەستخستنى ئامانجەکانى پەرەسەندنى بەردەوامدا.\nوەزیرى پلان دانانى حکومەتى هەرێمى کوردستان، دکتۆر دارا ڕەشید محمد، گوتى: “هاوڵاتیانى هەرێمى کوردستانى عێراقە لە چەند ساڵى ڕابردوودا نەهامەتى زۆریان چەشتووە. ئێمە دڵنیاین کە هاوبەشییەکەمان لەگەڵ بەرنامەى نەتەوە یەکگرتووەکان بۆ پەرەپێدان کەرەستەى پێویستمان دەخاتە بەردەست بۆ هینانەدى پەرەسەندنى بەردەوام بەشێوەیەک کە ڕەنگانەوەى چاوەڕوانییەکانى هاوڵاتیانمان بێت”.\nنوێنەرى بەرنامەى نەتەوە یەکگرتووەکان بۆ پەرەپێدان لە عیراقدا، خاتو زینە على احمد، گوتى: “ئەجینداى جیهانى ٢٠٣٠ بۆ پەرەسەندنى بەردەوام جەخت لەسەر ئەوە دەکاتەوە کە نابێت کەس پشتگوێ بخرێت. ئەمەش ڕێک ئەو شتەیە کە لەڕێگەى ئەم هاوبەشییە بەرفراوانەمان لەگەل هەریمى کوردستانى عێراقدا کار بۆ بەدیهێنانى دەکەین لە عێراقد. بەردى بناغەى ئەم کارە لە میانى ئەو هەماهەنگییەى پێشوترمان و پشتیوانیمان بۆ دیدگاى حکومەتى هەرێمى دستاندا دامەزراوە. تەنها لەڕێگەى پەرەسەندنى بەردەوامەوە هەرێمەکە و عێراق ئاشتى و دادوەرى بەردەوام بەخۆیەوە دەبینێت.”\nیاداشتى لێکتێگەیشتنەکە چوارچێوەیەکى کار بۆ بەرەوپێشچوونى هەماهەنگى و جێبەجێکردن و چاودێریکردن دەخاتەڕوو بەرەو بەدیهاتنى ئامانجەکانى پەرەسەندنى بەردەوام لە هەریمى کوردستاندا وەک بەشێک لە هەوڵێکى بەرفراوانتر لە بەدەستهێنانى ئامانجەکانى پەرەسەندنى بەردەوام لە عێراقدا. هەروەها جەخت لەسەر بەهێزکردنى تواناى دامەزراوەیى و هەڵسەنگاندنى لایەنە پەیوەندیدارەکان و چارەسەرکردنى بەربەستەکانى گواستنەوە لە قۆناغى قەیرانەوە بۆ پەرەسەندنى بەردەوام.\nدیدگاى ٢٠٣٠ لەگەڵ پرۆگرامى تازەى حکومەت بۆ ٢٠١٩-٢٠٢٣، بۆ بەدەمەوەهاتنى پێشینەکانى چاکسازى و گەیاندنى خزمەتگوزارى و ئازادییەکان دیموکراسى و پێکەوەژیان و ئابوورى و دارایى و ئەوانى تردا هاوتەریب دەکرێت.\nزانیارى زیاتر لەبارەى ئەجێنداى ٢٠٣٠ بۆ پەرەسەندنى بەردەوام و ئامانجەکانى پەرەسەندنى بەردەوام لەم بەستەرەدا بەردەستە sustainabledevelopment.un.org\nبۆ زانیارى زیاتر پەیوەندى بکە بە :\nبەرنامەى نەتەوە یەکگرتووەکان لە عێراق\nبەڕێز، محمد البهبهانی، پسپۆڕى پەیوەندییەکانى بەرنامەى نەتەوە یەکگرتووەکان بۆ پەرەپێدان\nئیمەیڵ : ئەم ئیمەیڵە پارێزراوە لە سپام, پێویستە جاڤا سکریپت چالاک بکەیت بۆ بینینی.


نووچە نێت | ڕاستگۆیی بێ لایەنی| مه‌سعود ئه‌نوه‌ر: له 32 بڕگه‌ى یاساى كه‌مئه‌ندامان حكومه‌ت یه‌ك بڕگه‌ى جێبه‌جێ كردووه\nمه‌سعود ئه‌نوه‌ر: له 32 بڕگه‌ى یاساى كه‌مئه‌ندامان حكومه‌ت یه‌ك بڕگه‌ى جێبه‌جێ كردووه\nMay 2021 01 - 17:39:47\nخاوه‌ن پێداویستى تایبه‌ت\nمه‌سعود ئه‌نوه‌ر سەرۆکی کۆمەڵەی ژین بۆ پەککەوتوانی دەست و پێ، له دیمانه‌یه‌كى تایبه‌تى "نوچه‌نێت" باسى له كێشه‌ى خاوه‌ن پێداویسته تایبه‌ته‌كان ده‌كات و ده‌ڵێ، له 32 به‌ند و بڕگه‌ى یاساى كه‌مئه‌ندام حكومه‌ت ته‌نیا یه‌ك بڕگه‌ى جێبه‌جێ كردووه.\nگلەییەکی زۆر هەیە لەلایەن خاوەن پێداویستە تایبەتەکان دەڵێن، حکومەت هیچی بۆ نەکردووین؟ بەڕەچاوکردنی بارودۆخی دارایی گشتی هەرێم چاوەڕێ دەکەن حکومەت چیتان بۆ بکات؟\nمه‌سعود ئه‌نوه‌ر: بەڵێ حکومەت بەرامبەر بە توێژی کەمئەندامان هیچ ئەرکێکی جێبەجێ نەکردووە، بەرامبەر بە ژیانی کۆمەڵگاش هیچی جێبەجێ نەکردووە. ئەگەر حکومەت ئاوڕى لە کەمئەندامان داباوە بیویستبا ژیانی کۆمەڵگا فەراهەم بکات و خۆشگوزەرانیان بۆ دابین بکات، دەبووایە لەدوای دەرچوون و لەدوای پەسندکردنی یاسای تایبەت بە کەمئەندامن كارى بكردبووایه. كه لە ساڵی ٢٠١١ ده‌رچووه، كه‌چى تاکو ئێستا لەو ٣٢ بەند وبڕگەی کە لێى پێکهاتووە، یەک خاڵی لێ جێبەجێ نەکراوە ئەوە نەبێت تەنیا یەك بڕگە ئەویش١٥٠ هەزارەکەیە. ئەوە دەکاتە هاوکارییەك بەس بۆ ئەوەی چاوی کەمئەندامان پێى بنوقێنێ، یاخود حکومەت بانگەشەیەك لەسەر ئاستی جیهاندا بۆ خۆی بێنێتەکایەوە بڵێت من هاوکاری کەسانی کەمئەندامانم کردووە.\nداوا له سه‌رۆكى حكومه‌ت ده‌كه‌ین\nبه‌ڵێنى خۆى بۆ كه‌مئه‌ندامان جێبه‌جێ بكات\nئەمرۆ لە دانیشتنێكى پەرلەمان باسی کێشەی کەمئەندامان کرا، بە بڕوای ئێوە پەرلەمان چی پێ دەکرێت ؟\nمه‌سعود ئه‌نوه‌ر: ئەمڕۆ باس نەکراوە لە ٢٠١١ ئەم یاسایە خوێندنەوەی بۆ کراوە، هەموو ئەو بەند وبڕگانە هیچی لێ جێبەجێنەکراوە. ئەمڕۆکە دوای 10 ساڵ کۆمەڵێك رێکخراو توێژی کەمئەندامان چەندین سەرنج و تێبینیان بە شێوازی جۆراو خۆر دەگەیاندە کەناڵەکانی راگەیاندن، بە تایبەت بۆ حکومەتی هەرێم بە چەندین یاداشت و رێپێوان پەیامەکانیان بگات بە حکومەتی هەرێم بەڵام بێ ئه‌نجام بوو.\nدوای هەموارکردنەوەی ئەو بەند و بڕگانە هەمان بڕگە و خاڵەکانی پێشووتر بوون. ئەوانەی کە ئێمە تێبینیمان لەسەر بوو ئەوە بوو کە باج لەسەر کەمئەندامان نەمینێت. واتا خەڵکانێك هەن کە ئۆتۆمبێڵ دێنن یاخود خانوو دەکڕن مامەڵەی جۆراوجۆر دەکەن بە پێى راپۆرتی پزیشکی کەمئەندامن باجیان لەسەر نەمێنێت. بەڵام ئەو بڕگەیە نەخرا ناو ئەو هەموارەوه. دواتر ئێمە وەکو کۆمەڵە و رێکخراو خودی خۆم وەکو سەرۆکی کۆمەڵەی ژین چەندین کۆڕ و کۆبوونەوە لەگەڵ وەزارەتەکانی کاروباری کۆمەڵایەتی و پەروەردە لەگەڵ وەزارەتەکانی تری پەیوەند بە کێشەی کەمئەندامان هەیە داوامان کردووە ئەو بڕە هاوکارییەی کەوا دیاری کراوە بە یاسا رێکبخرێتەوە بکرێتە یاسا.\nله 7% كه‌مئه‌ندامان به هۆى رووداوى هاتوچۆیه\nواتا کاتێك فەرمانبەرێك دادەمەزرێت بەچ شێوازێکە چۆن بەند و بڕگەکانی لەسەر جێبەجێ دەکرێت بەهەمان شێوە بۆ کەمئەندامان ئەو بڕە هاوکاریەیان بۆ بکرێتە مووچەیەکی یاسایی نەك هەروا بڕەکەی دیاری بکرێت و بە کۆتا بێت.\nئەوەشیان نەکرد. ئێـمە سوپاسی پەرلەمانتاران دەکەین بەشێکیان بە ڕاستی خەمخۆرن وەکو پێویست پشتگیریمان دەکەن، ئەو ژماره کەمەى ئه‌وان وا ده‌كات ئێمە دڵخۆش بین. لەم چەند رۆژە لە رێگەی کەناڵەکانەوە بەرێز گوتەبێژی حکومەتی هەرێم لە کۆنگرەیه‌کی رۆژنامەوانیدا باسی ئەوەی کرد کە گوایە ئەم یاسایەکە تایبەتە بە کەسانی کەمئەندام هەموو وەزیرەکان دەنگیان پێداوه و پەسندیان کردووە، بەڵام دوای ئەوەی کە خوێندمانەوە ئەو بەند و بڕگەی لەخۆ نەگرتبوو.\nعومەر گوڵپی پەرلەمانتار، ئەمرۆ لە لێدوانێکدا گووتویەتی مووچەی خاوەن پێداویستی تایبەت لە مووچەی گشتی جیا بکەنەوە، ئەم پێشنیارەتان پێ چۆنە؟\nمه‌سعود ئه‌نوه‌ر: ئەوە یەکێکە لە داخوازیەکانە کە هەر ئەو بڕە نەبێت کە دیاری کراوە.\nئاماری هاتووچۆکان دەریدەخەن ژمارەی خاوەن پێداویستی تایبەت بەهۆی رووداوی هاتووچۆوە زۆر بووە، ئایا ئامارێکتان لایە ؟\nمه‌سعود ئه‌نوه‌ر: بەڵێ ئامارمان هەیە! بەڵام لە ئێستادا ژمارەیەکی تەواو ناتوانم بدەم، بەڵام لەو ساڵانەی داهاتوودا رێژەی کەمئەندامان بەهۆی رووداوی هاتووچۆەوە بەرەو هەڵکشاندایە دەتوانین بڵێن بە کۆی گشتی ئەو کەمئەندامانە بە رێژەى نزیکەی لە ٥-٧٪ ئەو رێژەیە بە رووداوی هاتووچۆیە، بەشێکی تریش لەوانە کە لە رابردوودا بە هۆکاری شەڕەکانەوە بوونە شەڕی ئێران و عێراق یاخود شەڕی ناوخۆ بووە، چەندین رووداوی نەخوازراو بووەتە هۆکاری.\nدەگوترێ دووبەرەکی حزبایەتی لە نێو کۆمەڵەکانی کەم ئەندامیش هەیە؟\nمه‌سعود ئه‌نوه‌ر: نەك لەنێو کەمئەندامان بەڵکو ئەو جۆرە ڤایرۆسە لە هەموو شوێنێکدا هەیە ئەوە شتێکی حاشا هەڵنەگرە، بۆیە ئەمڕۆکە رێکخراوەکانی کەمئەندامیش لەخۆ دەگرێتەوە. سەرەڕای ئەوەی کە کەمئەندامی سەنگەرەکانی ناوخۆیانن ئەو رەنگدانەوەی پێوە دیارە.\nدوا وته‌ت چییه؟\nمه‌سعود ئه‌نوه‌ر: داوا دەکەم لە سەرۆکی حکومەتی هەرێم کاتی خۆی لە سوێندخواردنی یاسای لە کابینەی نۆدا یەك لە بەڵێنەکانی ئەوە بوو کابینەی ئەم جارە تایبەت بێت بە خۆشگوزەرانی کەمئەندامان، من بەبیری دەهێنمەوە بۆچی ئەم بەڵێنەی جێبەجێ نەکرد؟\nكه‌رتى گشتى به‌رووى ئافره‌تان داده‌خرێت و كه‌رتى تایبه‌تیش گره‌نتى پێنادات\nهیوا سه‌ید سه‌لیم: دادگاییکردنی تاوانبارانی ئەنفال هێشتا داخوازی شەقامی کوردییە\nرێبوار بابکەیی: پەرلەمانی کوردستان لە هیچ یەکێتییەک ئەندام نییە\nد. ئه‌بوبه‌كر زاهیر پسپۆر له نه‌شته‌رگه‌ریی چاو: وشكى چاو له كوردستان باوترین گرفتى چاوه\nئینتیفاز قه‌نبه‌ر : نێچیرڤان بارزانى سیاسه‌تمه‌دارێكى پله یه‌كه و دڵیشى بۆ هه‌مووان كراوه‌یه\nد. ئیحسان شه‌مه‌رى: كازمى یه‌ك ئه‌ركى هه‌بوو ئه‌ویشى ئه‌نجام داوه\nئیسماعیل ته‌نیا: ئێستاش سەروەرییەکانی سۆسیالیست بێ خاوەنە\nد. رێبوار بابكه‌یى: كێشه‌ى گه‌وره له دۆسیه‌ى كۆچكردنى گه‌نجان نه‌بوونى ئاماره\nد. سوهام ئامێدى: ته‌نیا سێ حاڵه‌تى ده‌گمه‌نى نه‌خۆشى پێست له هه‌ولێر هه‌بووه


پێشانگای وێنەیی کۆچی زۆرەملێ کوردەکان لە تاران کرایەوە - Mehr News Agency\n5 gelawêjê 2019 - 11:21\nNews Code 27765\nبەرهەمی هونەرمەندێکی ئێرانیە؛\nپێشانگای وێنەیی کۆچی زۆرەملێ کوردەکان لە تاران کرایەوە\nپێشانگای وێنەی هونەرمەندێکی کورد، لە ژێرناوی "هه‌رێمی حه‌یرانی" سه‌باره‌ت بە ئێش و ئازارەکانی نه‌ته‌وه‌ی کورد له تاران کرایه‌وه.\nبە راپۆرتی ئاژانسی هەواڵی مێهر، نوێنەرایەتی حکوومەتی هەرێمی کوردستان لە شاری تاران، بەشداریی له کردنه‌وه‌ی پێشانگای فۆتۆگرافی "هه‌رێمی حه‌یرانی" له به‌رهه‌مه‌کانی "محەمەد سەیاد" سه‌باره‌ت به کۆڕەوی ساڵی ۱۹۹۱ بۆ ئێران کرد.\n"سەلام عارف روشدی" جێگری نوێنەری حکوومەتی هەرێمی کوردستان لە تاران و هه‌روه‌ها "عه‌باس عه‌بدوالله" ئامادەی کردنەوەی پێشانگای "محەمەد سەیاد" فۆتۆگرافەری ناودار و بەئەزموونی ئێرانی بە ناونیشانی "هه‌رێمی حه‌یرانی" (اقلیم حیـرانی) لە گەلەری "نبش"ی شاری تاران بوون.\n"محەمەد سەیاد" فۆتۆگرافەری بە ئەزموون و ناودار و یەکێک لە ۵ فۆتۆگرافەری ئێرانییه کە نزیکەی ۵۰ ساڵە لە بواری هونەریدا کار و چالاکی دەکات.\nمحەمەد سەیاد لە پێشانگای "هه‌رێمی حه‌یرانی"دا نزیکەی ۱۰۰ وێنە و تابلۆی نەخشاندووه لە کۆڕەوەکەی بەهاری ساڵی ۱۹۹۱ سه‌باره‌ت به کوردەکانی عێراق بۆ وڵاتی ئێران بە هۆی گوشاریی حکومەتی بەعس و سەدامی دیکتاتۆڕه‌وه.\nلەم پێشانگایەدا وێنەکانی کیمیابارانی هه‌ڵه‌بجه و کۆچی جەماوەریی کوردستانی عێراق دانراوە و به لێهاتووییه‌وه به وێنه‌کانی توانیبووی خەڵکانی ئێران، جیهان و هۆگرانی فۆتۆگرافی بە ئێش و ئازارەکانی میللەتی کورد لەو سەردەمەدا ئاشنا بکات.\nنوێنەرایەتی حکوومەتی هەرێمی کوردستان لە تاران، به بۆنه‌ی کردنه‌وه‌ی پێشانگای "هه‌رێمی حه‌یرانی" دەستخۆشی، پیـرۆزبایی و ماندوونەبوونی ئاراستەی "محەمەد سەیاد" کرد و هیوای خواست کە لە ئایندەیەکی نزیکدا ئه‌م وێنانه بە شێوەی کتێب بڵاوبێته‌وە، بۆ ئەوەی هەموو کەس لە هەر شوێنێکی کوردستان و جیهان سوودی لێوەربگرێت.


گۆڕینی ژمارەی هەژماری ڤایبەرەکەت بۆ ژمارەیەکی نوێ،بێ سڕانەوەی هیچ شتێک\nسەرەتا»مۆبایل»گۆڕینی ژمارەی هەژماری ڤایبەرەکەت بۆ ژمارەیەکی نوێ،بێ سڕانەوەی هیچ شتێک\nلەلایەن sarkaut hassan لە 16/08/2017 0 Comments\nئێستا لە نوێترین وەشانی ڤایبەردا ، دەتوانی ژمارەی ڤایبەرەکەت بگۆڕی بۆ دانەیەکی نوێ بێ ئەوەی هیچ کام لە وێنە و رەسم و ڤیدیۆ و چاتەکانت بسڕێنەوە.\nواتا ئەگەر پێشتر بە ژمارەیەک هەژماری ڤایبەرەکەتت دروست کردبێ، بەڵام چیتر ئەو ژمارەیە بەکارنەهێنی و بتەوێ هەژماری ڤایبەرەکەت بخەیە سەر ژمارەیەکی نوێ ئەوا بە نوێکردنەوەی وەشانی ڤایبەرەکەت بۆ نوێترین وەشان دەتوانی ئەو کارە بکەیت.\n::: چۆنیەتی ئەنجامدانی:\n١- سەرەتا لە: پلەی ستۆر پڕۆگرامەکە، نوێ بکەوە ( کلیک لە لێرە بکە بۆ نوێکردنەوە ).\nیان لە ئەپ ستۆر پڕۆگرامەکە نوێ بکەوە: ( کلیک لێرە بکە بۆ نوێکردنەوە ).\n٢- دوای نوێکردنەوەی پڕۆگرامی ڤایبەرەکەت، سەرەتا سیمکاردی ژمارە نوێ یەکە بخەسەر ئەو مۆبایلەی ڤایبەرەکەی لەسەرە و مۆبایلەکە داگیرسێنە و پەیوەستی ئینتەرنێتی بکە.\n3- ئینجا گەر مۆبایلەکەت سیستمی ئەندرۆیدی لەسەرە:\nViber بکەوە و بڕۆ بۆ Settings ئینجا دواتر Account پاشان Change Phone Number ئینجا New Phone Number ، دواجار ژمارە نوێ یەکەت بنوسە و Continue لێ بدە تاکوو ژمارەکەت پشتڕاست بکرێتەوە و بچێتە سەر هەژمارەکە.\nئەگەر مۆبایلەکەت سیستمی ئای ئۆ ئێس ی لەسەرە:\nviber بکەوە و More لێبدە، بڕۆ بۆ Settings و ئینجا Account پاشان Change Phone Number لەکۆتایدا\nNew Phone Number ، دواجار ژمارە نوێ یەکەت بنوسە و Continue لێ بدە تاکوو ژمارەکەت پشتڕاست بکرێتەوە و بچێتە سەر هەژمارەکە.\nئەگەر بەهەر هۆکارێک نەتتوانی پرۆگرامی ڤایبەر نوێ بکەیەوە لەسەر سسیتمی ئەندرۆید، ئەوا دەتوانی کلیک لە لێرە بکەی بۆ داگرتنی ڕاستەوخۆ لە ڤایبەرەوە( دوای کلیک کردن، فایلێک بە قەبارەی ٣٧.٥٢٢٨ کیلۆبایت داونلۆد دەبێت، دەتوانی دایبەزێنیتە سەر مۆبایلەکەت ).\nبابەتەكانی پێشووتریارییەك ئەبێتە هۆی ئەوەی خۆت بكوژیت ! هەرگیز تاقی مەكەرەوە\nبابەتی دواتر ئایا کلیلی پارێزگاری U2F security key چییە و چۆن کاردەکات


یەکگرتووی ئیسلامی پشتیوانی لە پەیوەست بوونی عێراق ...\nنێردراوە لە لایەن Heval Nezhad at 1:08 PM 0 سەرنج\nهەڤاڵ نەژاد: حكومه‌تی كوردستان سوود له بوونی كورد وه‌ربگرێت له وڵاتان بۆ ئه‌وه‌ی لۆبییه‌ك له‌سه‌ر ئاستی نێوده‌وڵه‌تی دروست بكات بۆ بە فەرمی ناساندنی جینۆسایدی کورد\nبەشداری کردنی من لە راپۆرتێکی رادیۆی ناوخۆ، سەبارەت بە بەجینۆساید ناساندی جینۆسایدی گەلی گورد، لەسەر ئاستی نێودەوڵەتی.\nنێردراوە لە لایەن Heval Nezhad at 12:46 PM 0 سەرنج\nنێردراوە لە لایەن Heval Nezhad at 12:10 PM 0 سەرنج\nنێردراوە لە لایەن Heval Nezhad at 10:00 AM 0 سەرنج\nئەمڕۆ ١-٨-٢٠١٣ بەشداری دانیشتنێکم کرد سەبارەت بە پەیوەندی نێوان دادگاکان و رۆژنامەنووسان، وتوێژێکی گەرم بوو، زۆر قسەو باسی پەیوەندیدار بەو مژارە باس کران.\nدانیشتنەکە دەزگای سمارت ئامادەی کردبوو، کۆمەڵێک یاساناس، ئەکادیمی، رۆژنامەنووس، بەشداربوون.\nیەکگرتووی ئیسلامی پشتیوانی لە پەیوەست بوونی عێراق بەو دادگای تاوانی نێودەوڵەتی دەکات\nدوێنێ چوارشەممە ٨-٥-٢٠١٣ وەک هاوپەیمانی رێكخراوە كوردستانییەكان لە پێناو دادگای تاوانی نێو دەوڵەتی، سەردانی ئەمینداری گشتی یەكگرتووی ئیسلامیمان كرد و یاداشتێکمان پێشکەش کردن.\nنێردراوە لە لایەن Heval Nezhad at 3:39 AM 0 سەرنج\nنێردراوە لە لایەن Heval Nezhad at 2:31 PM 0 سەرنج\nهاوپەیمانی ڕێکخراوە کوردستانییەکان لە پێناو دادگای تاوانی نێودەوڵەتی\nکۆبوونەوەی دامەزراندنی هاوپەیمانی رێکخراوە کوردستانییەکان، لە پێناو دادگای تاوانی نێودەوڵەتی. رۆژی شەممە ٣٠-٣-٢٠١٣ بەڕێوەچوو.\nلە کۆبوونەوەکەدا من و ٩ بەرێزی تر هەڵبژێردراین بۆ کارکردن لەسەر پرۆژەکە و کاک عەلی سیاسیش وەک رێکخەری پرۆژەکە لەگەڵ دادگاکەدا دیاریکرا.\nنێردراوە لە لایەن Heval Nezhad at 11:07 AM 0 سەرنج


نوێترین زانیاری سەبارەت بە بكوژی سێوان قادرو منداڵه‌كانی – لڤین پرێس\nنوێترین زانیاری سەبارەت بە بكوژی سێوان قادرو منداڵه‌كانی\nکاتژمێر ٨:٣٠ خولەکی شەوی ١٦ / ١٢ / ٢٠١٨، له گه‌ڕه‌كی ئاسووده‌ی قەزای چه‌مچه‌ماڵ سێوان قادری ٢٣ ساڵ و هەر سێ منداڵەکەی بە ناوەکانی لارین دیار، ته‌مه‌ن دوو ساڵ، دارین دیار، ته‌مه‌ن پێنج ساڵ و ده‌روون دیار، ته‌مه‌ن یه‌ك ساڵ، لە ماڵەکەی خۆیاندا سووتان. کاتی رووداوەکە هه‌رسێ منداڵه‌كە راستەوخۆ گیانیان له‌ده‌ستدا و جەستەی سێوانیش بە رێژەی ٩٠٪ سووتا و رەوانەی نەخۆشخانەی فریاکەوتنی سووتاوی لە سلێمانی کرا. ھەر بەو ھۆیەشەوە بەرەبەیانی ڕۆژی دووشەممە ٢٣ / ١٢ / ٢٠١٨ لە نەخۆشخانەیەکی سلێمانی گیانی لەدەست دا. لە ئەنجامی ئەو ڕووداوەش، نیگەرانییەکی تەواو خەڵکی ھەرێمی کوردستانی گرتەوە، بەڕادەیەک کە بەشێکیان ھاوسەری سێوان قادریان لەم بابەتە بە تۆمەتبار دەزانی و بەشێکیشیان بەپێچەوانەوە بەرگرییان لە ھاوسەرەکە دەکرد.\nئێوارەی ڕۆژی چوارشەممە ٢٦ / ١٢ / ٢٠١٨، نەقیب سەرکەوت ئەحمەد، گوتەبێژی پۆلیسی سلێمانی، بە میدیاکانی ڕاگەیاند: “ھاوسەری سێوان قادر و ئافرەتێک بە بڕیاری دادوەر دەستگیر کراون”.\nسامی ساتی پارێزەری ئەو ژنەیە کە لەسەر کەیسى سوتانی سێوان قادر و منداڵەکانى دەستگیرکرابوو لە لێدوانێکیدا بۆ میدیاکان ئاشکرای کرد، لەسەر سکاڵای ماڵی سێوان، ئەو ژنە دەستگیرکراوە و تۆمەتبارکراوە بەوەى پەیوەندی سۆزداری لەگەڵ دیار (هاوسەری سێوان) هەبووە و دەستى لە تاوانەکەدا هەبووە.\nڕۆژی دووشەمە، ٢٢ / ٤ / ٢٠١٩ ، دادگای لێکۆڵینەوەی سلێمانی بڕیاری ئازادکردنی بۆ ئەو ژنە دەرکرد کە لەسەر کەیسی سێوان قادر و منداڵەکانی دەستگیر کرابوو.\nئەمڕۆ ڕۆژی دووشه‌ممه دادگای تەمیز بڕیاری لەسێدارەدانی هاوسه‌ری سێوان قادر و منداڵه‌كانی په‌سه‌ندكرد، به‌ڵام به‌هۆی جێبه‌جێنه‌كردنی سزای له‌سێداره‌دان له‌هه‌رێمی كوردستان، چاوه‌ڕێده‌كرێت سزای هاوسه‌ره‌كه‌ی سێوان قادر بۆ زیندانی هه‌تاهه‌تایی بگۆڕدرێت.\nئەمڕۆ دووشەممە ١٩ / ٤ / ٢٠٢١ کۆساڵان حەمە موراد پارێزەری کەیسی سێوان و منداڵەکانی بە میدیاکانی ڕایگەیاند، ئەمڕۆ لە دادگای تاوانەکانی سلێمانییەوە ئاگادارکراینەوە کە دادگای تەمیز بڕیاری لە سێدارەدانی بۆ هاوسەرەکەی سێوان قادر پەسەندکردووە.\nئاماژەی بەوەشکردووە ” لە ئێستادا بڕیاری لە سێدارەدانەکە چاوەڕوانی ئیمزای سەرۆکی هەرێمی کوردستانە لە ئەگەری ئیمزاکردنی کەیسەکە لەلایەن نێچیرڤان بارزانییەوە بڕیارەکە جێبەجێدەکرێت”.\nپەرلەمانی عێراق دەنگ لەسەر پێنج پرۆژە یاسا دەدات


راپۆرتی ھەڵسەنگاندنی کابینەی نۆیەم: پرۆژەکانی وەزارەتی ئاوەدانکردنەوە ھەست پێکراو و کاریگەر بون – حکومەتی هەرێمی کوردستان\nكانونی دووه‌م 30, 2020 fouad hafez 368 Views\nئەمڕۆ سێشەممە رێکخراوی ستۆپ بۆ چاودێری، ڕاپۆرتی چاودێری و هەڵسەنگاندنی هەنگاوەکانی چاکسازی هەرێمی کوردستانی بڵاوکردەوە، کە تیایدا ھەڵسەنگاندنی بۆ شەش مانگی کابینەی نۆیەم کردوەو لە پوختەی راپۆرتەکەدا ئاماژە بە خزمەتگوزاری و ھەنگاوەکانی وەزارەتی ئاوەدانکردنەوە کراوە بەتایبەت لە بواری رێگاوبان و تیایدا ھاتوە«لە روی خزمەتگوزارییەوە لەو ماوەیەدا ھەندێ بواری سەرەکی وەک رێگاوبان و ھەندێ خزمەتگوزاری تر گۆڕانکاری ھەستی پێدەکرێت».\nھاوکات ئاماژە بەناوی وەزارەتی ئاوەدانکردنەوەو نیشتەجێکردن کراوە کە لە کۆی ١١ وەزارەت و دەستە، یەکێک بوە لەو وەزارەتانەی ئاستی چاکسازی بڵاوکردۆتەوە، کە خۆی دەبینێتەوە لە؛ کەمکردنەوەی رۆتین و بڵاوکردنەوەی کارو چالاکییەکان و ئامادەکاری پلانی وەزارەت و روبەڕوبونەوەی گەندەڵی و چەندین بواری دیکە.\nھەر لە راپۆرتەکەدا ھاتوە، بەپێی راپۆرتی دەستەی دەستپاکی، وەزیری ئاوەدانکردنەوەو نیشتەجێکردن فۆرمی ئاشکراکردنی سەروەت و سامانی پڕکردوەتەوەو سەروەت و سامانی بۆ دەستەکە ئاشکراکردوە.\nبەگوێرەی راپۆرتەکە وەزارەتی ئاوەدانکردنەوە و نیشتەجێکردن، هەڵمەتی چاککردنەوەی رێگاوبانی دەستپێکردوە لە سەرتاسەری ھەرێمی کوردستان بە گوژمەی زیاتر لە (٤٥) ملیار دینار بۆ (٨٩) پڕۆژە بۆ ئەو رێگایانەی کە بە هۆی باران بارینی زۆر و لافاو و کۆنی رێگاکان توشی تێک چون و داڕمان ببون. ھەروەھا بەگەڕخستنەوەی پڕۆژەی وەستاو و دابینکردنی بودجە بۆ ژمارەیەک پڕۆژە، لەوانەش یەکەی نیشتەجێبون و ئامادەکردنی دەرخستە بۆ پڕۆژەی نوێ.\nبەپێی ھەڵسەنگاندنی رێکخراوەکە، پرۆژە خزمەتگوزاریەکانی وەزارەتی ئاوەدانکردنەوە کە لەو ماوەیە جێبەجێکراون، هەست پێکراو بوە و کاریگەری لەسەر رێکخستنەوەی بەشێکی بواری رێگا و بان هەبوە، کە ئاسانکاری بۆ هاوڵاتیان کردووە. بەڵام بە جێبەجێکردنی پرۆژە بە دوو سایدکردنی سەرجەم رێگا سەرەکیەکان، هۆکارێک دەبێت بۆ چارەسەرکردنی کێشەکانی رێگا و بان لە هەرێم و کەمبونەوەی قوربانیانی رووداوەکانی هاتوچۆ.\n← لە كۆنفرانسێكدا پلانی 2020 ى تاقیگەی بيناسازى هەولێر تاوتوێ كرا\nپرۆژەی رێگای دوسایدی رۆڤیا گۆپاڵ کرایەوە →